KENKAN WƆ Albanian American Sign Language Amharic Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Korean Sign Language Latvian Lithuanian Luo Macedonian Malagasy Malayalam Maya Mizo Moore Myanmar Norwegian Oromo Ossetian Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tatar Thai Tsonga Tswana Turkish Twi Ukrainian Urdu Vietnamese\n“Ɔtreneeni de, wɔbɛkae no . . . Ne trenee wɔ hɔ daa.”—DW. 112:6, 9.\n1. (a) Anigye bɛn na wɔn a Onyankopɔn bu wɔn sɛ wɔyɛ treneefo nyinaa benya daakye? (b) Asɛmmisa bɛn na ɛsɔre?\nHWƐ anigye ara a nnipa a Onyankopɔn bu wɔn sɛ wɔyɛ treneefo nyinaa benya daakye! Wɔde anigye besua Yehowa su ahorow a ɛyɛ fɛ no ho ade pii daa. Bere a wɔbɛkɔ so asua nneɛma a Onyankopɔn abɔ ho ade pii no, wobefi wɔn komam ayi no ayɛ. Nneɛma titiriw a wɔyɛ a ɛbɛma wɔanya anigye a ɛte saa daakye no mu biako ne ‘adetrenee’ a wɔasi so dua wɔ Dwom 112 no. Nanso, ɛbɛyɛ dɛn na Yehowa Nyankopɔn a ɔyɛ kronkron ne ɔtreneeni no atumi abu nnipa abɔnefo sɛ wɔyɛ treneefo? Ɛmfa ho mmɔden biara a yɛbɔ sɛ yɛbɛyɛ adetrenee no, yedi mfomso, na ɛtɔ mmere bi a yedi mfomso a anibere wom mpo.—Rom. 3:23; Yak. 3:2.\n2. Anwonwade abien bɛn na Yehowa fi ɔdɔ mu yɛe?\n2 Yehowa fi ɔdɔ mu ayɛ nhyehyɛe a ɔnam so bu nnipa abɔnefo sɛ wɔyɛ treneefo. Dɛn na ɔyɛe? Nea edi kan no, ɔnam anwonwakwan so yii ne Ba a ɔdɔ no a ɔwɔ soro no nkwa bɛhyɛɛ ɔbaabun bi awotwaa mu ma wotumi woo no sɛ onipa a ɔyɛ pɛ. (Luka 1:30-35) Afei bere a Yesu atamfo kum no no, Yehowa yɛɛ anwonwade foforo a na ɛno nso yɛ soronko. Onyankopɔn nyan Yesu baa nkwa mu bio sɛ honhom abɔde a ɔwɔ anuonyam.—1 Pet. 3:18.\n3. Dɛn nti na na Onyankopɔn ani gye ho sɛ ɔbɛma ne Ba no nkwa wɔ soro sɛ akatua?\n3 Yehowa de biribi a na ne Ba Yesu nni bi ansa na ɔreba asase so no maa no sɛ akatua, na ɛno ne nkwa a owu nnim a ɔde maa no wɔ soro no. (Heb. 7:15-17, 28) Ná Yehowa ani gye ho sɛ ɔbɛyɛ eyi ama Yesu, efisɛ na Yesu akɔ so akura ne mudi mu wɔ sɔhwɛ ahorow a emu yɛ den mu. Yesu nam saa a ɔyɛe so maa n’Agya nyaa mmuae a edi mũ koraa wɔ atoro a Satan twa too nnipa so sɛ ɛnyɛ ɔdɔ a emu yɛ den na wɔde som Onyankopɔn na mmom pɛsɛmenkominya adwene na wɔde som no no ho.—Mmeb. 27:11.\n4. (a) Bere a Yesu san kɔɔ soro no, dɛn na ɔyɛ maa yɛn, na dɛn na Yehowa yɛe wɔ ho? (b) Wote nka dɛn wɔ nea Yehowa ne Yesu ayɛ ama wo no ho?\n4 Bere a Yesu kɔɔ soro no, ɔyɛɛ nneɛma pii. Ɔde “n’ankasa mogya” so mfaso kɔe ‘koyii ne ho adi Onyankopɔn anim maa yɛn.’ Yɛn soro Agya no fi ayamye mu gyee Yesu afɔrebɔde a ɛsom bo no sɛ “yɛn bɔne ho mpata afɔre.” Enti yebetumi de ‘ahonim a wɔatew ho’ ‘asom Onyankopɔn teasefo no.’ Eyi ma yetumi gye Dwom 112 mu asɛm a edi kan a ɛka sɛ, “Munyi Yah ayɛ” no tom!—Heb. 9:12-14, 24; 1 Yoh. 2:2.\n5. (a) Dɛn na ɛsɛ sɛ yɛyɛ na ama Onyankopɔn akɔ so abu yɛn treneefo? (b) Akwan bɛn na wɔafa so ahyehyɛ Dwom 111 ne Dwom 112?\n5 Sɛ Onyankopɔn bɛkɔ so abu yɛn treneefo a, ɛsɛ sɛ yɛkɔ so nya Yesu mogya a wohwie gui no mu gyidi. Ɛnsɛ sɛ yɛma da koro mpo twam a yɛnna Yehowa ase wɔ ɔdɔ kɛse a wada no adi akyerɛ yɛn no ho. (Yoh. 3:16) Ɛho hia nso sɛ yɛkɔ so sua Onyankopɔn Asɛm, na yɛyɛ nea yebetumi nyinaa sɛ yɛde nea yesua no bɛbɔ yɛn bra. Wɔn a wɔpɛ sɛ wɔkɔ so nya ahonim pa wɔ Onyankopɔn anim nyinaa betumi anya afotu pa afi Dwom 112 mu. Dwom 112 boa ma yɛte Dwom 111 ase yiye. Wɔde nteɛm a ɛne “Munyi Yah ayɛ!” anaa “Haleluia!” na efi nnwom abien no nyinaa ase, na kasamu 22 di emu biara akyi, na wɔde Hebri nkyerɛwee 22 no mu biako na efi kasamu no mu biara ase. *\nNea Ɛde Anigye Ba\n6. Ɔkwan bɛn so na wohyira “onipa” a osuro Onyankopɔn a wɔaka ne ho asɛm wɔ Dwom 112 mu no?\n6 “Anigye ne onipa a osuro Yehowa, na ne mmara nsɛm da ne koma so. N’asefo bɛyɛ kɛse asase so. Wobehyira teefo awo ntoatoaso.” (Dw. 112:1, 2) Hyɛ no nsow sɛ odwontofo no dii kan kaa “onipa” biako ho asɛm, ɛnna afei ɔkaa “teefo” a ɛwɔ dodow kabea mu ho asɛm wɔ nkyekyɛm 2 no fã a etwa to no mu. Eyi kyerɛ sɛ nsɛm a ɛwɔ Dwom 112 no betumi afa nnipakuw bi a emu nnipa dɔɔso ho. Nea ɛne eyi hyia no, Onyankopɔn honhom kaa ɔsomafo Paulo ma ɔfaa Dwom 112:9 mu asɛm de kaa Kristofo a wɔtenaa ase wɔ afeha a edi kan no mu ho asɛm. (Monkenkan 2 Korintofo 9:8, 9.) Hwɛ sɛnea saa dwom yi kyerɛkyerɛ sɛnea Kristo akyidifo a wɔwɔ asase so nnɛ no ani betumi agye no mu yiye!\n7. Dɛn nti na ehia sɛ Onyankopɔn asomfo nya ne ho osuro pa, na ɛsɛ sɛ wubu Onyankopɔn ahyɛde ahorow no dɛn?\n7 Sɛnea wɔaka ho asɛm wɔ Dwom 112:1 no, saa nokware Kristofo yi nya anigye kɛse bere a wɔnantew ‘Yehowa suro’ mu no. Saa osuro pa yi a ɛremma wɔnyɛ nea Yehowa ani nnye ho no boa wɔn ma wɔko tia Satan wiase no. Ná Onyankopɔn Asɛm a wobesua na wɔadi n’ahyɛde so no ne ade a ‘ɛda wɔn koma so.’ Saa ahyɛde no bi ne Ahenni no ho asɛmpa a ɛsɛ sɛ wɔka wɔ asase so nyinaa no. Wɔbɔ mmɔden sɛ wɔbɛyɛ nnipa a wofi aman nyinaa mu asuafo, na bere koro no ara nso wɔbɔ nnipa abɔnefo kɔkɔ wɔ Onyankopɔn atemmu da a ɛreba no ho.—Hes. 3:17, 18; Mat. 28:19, 20.\n8. (a) Ɔkwan bɛn so na wɔahyira Onyankopɔn nkurɔfo wɔ nsi a wɔde som no nnɛ no ho? (b) Nhyira bɛn na wɔn a wɔwɔ anidaso sɛ wɔbɛtena asase so no benya daakye?\n8 Esiane sɛ Onyankopɔn asomfo a wɔwɔ asase so nnɛ di saa ahyɛde no so nti, seesei wɔn dodow aboro ɔpepem ason. Hena na obetumi agye kyim sɛ Yehowa nkurɔfo nyɛɛ “kɛse asase so”? (Yoh. 10:16; Adi. 7:9, 14) Na hwɛ sɛnea sɛ Onyankopɔn ma n’atirimpɔw ba mu a, “wobehyira” wɔn afa! Wobegye wɔn a wɔwɔ anidaso sɛ wɔbɛtena asase so no nkwa wɔ “ahohiahia kɛse” a ɛreba no mu sɛ kuw, na wɔn na wɔde wɔn bɛkyekye “asase foforo” a “trenee bɛtena mu” no. Bere rekɔ so no, “wobehyira” wɔn a wobenya wɔn ti adidi mu wɔ Harmagedon mu no kɛse mpo. Wɔn na wɔbɛma nnipa ɔpepem pii a wobenyan wɔn afi awufo mu no akwaaba. Akwanhwɛ a ɛyɛ anigye bɛn ara ni! Awiei koraa no, wɔn a Onyankopɔn mmara nsɛm ‘da wɔn koma so’ no bɛyɛ pɛ na wɔanya “Onyankopɔn mma anuonyam ahofadi” daa.—2 Pet. 3:13; Rom. 8:21.\nAhonyade a Wɔde Di Dwuma Nyansam\n9, 10. Dɛn na nokware Kristofo de Onyankopɔn nyansa ne nimdeɛ pii a wɔwɔ no ayɛ, na ɔkwan bɛn so na wɔn trenee bɛtena hɔ daa?\n9 “Ahonyade ne ade dodow wɔ ne fie; ne trenee wɔ hɔ daa. Wahyerɛn wɔ esum mu sɛ kanea ama teefo. Ɔyɛ ɔdomfo ne mmɔborɔhunufo ne ɔtreneeni.” (Dw. 112:3, 4) Bere a wɔrekyerɛw Bible no, na wonim Onyankopɔn asomfo bi sɛ wɔwɔ ahonyade pii. Sɛ wɔn a wonya Onyankopɔn anim dom no nni ahonyade mpo a, wɔbɛyɛ adefo ankasa wɔ ɔkwan foforo so. Nokwasɛm ne sɛ ebetumi aba sɛ wɔn a wɔbrɛ wɔn ho ase hyɛ Onyankopɔn ase no mu dodow no ara yɛ ahiafo na wobu wɔn animtiaa sɛnea na ɛte wɔ Yesu bere so no. (Luka 4:18; 7:22; Yoh. 7:49) Nanso, sɛ́ obi wɔ ahonyade pii anaasɛ onni bi no, obetumi anya Onyankopɔn ho nimdeɛ ne ne nyansa pii.—Mat. 6:20; 1 Tim. 6:18, 19; monkenkan Yakobo 2:5.\n10 Kristofo a wɔasra wɔn ne wɔn ahokafo no mmfa Onyankopɔn ho nimdeɛ ne ne nyansa pii a wɔwɔ no nnkame afoforo. Mmom no “wahyerɛn” wɔ Satan wiase a emu yɛ sum no mu “sɛ kanea ama teefo.” Nea wɔyɛ de yɛ saa ne sɛ wɔboa afoforo ma wonya Onyankopɔn ho nimdeɛ ne ne nyansa pii. Wɔn a wɔsɔre tia wɔn no abɔ mmɔden sɛ wɔbɛma wɔagyae Ahenni asɛnka adwuma no, nanso wontumi nyɛɛ saa. Mmom no, aba a adwuma pa yi sow no bɛtena ‘hɔ daa.’ Sɛ Onyankopɔn asomfo kɔ so yɛ adetrenee a, wobetumi anya awerɛhyem sɛ wɔbɛtena ase “daa.”\n11, 12. Nneɛma a Onyankopɔn nkurɔfo de wɔn ahonyade yɛ no bi dɛn?\n11 Onyankopɔn nkurɔfo a wɔasra wɔn ne wɔn a wɔyɛ “nnipakuw kɛse” no mufo nyinaa abue wɔn nsam de wɔn ahonyade ama. Dwom 112:9 ka sɛ: “Wakyɛ ade pii; wama ahiafo ade.” Ɛnnɛ nokware Kristofo taa de wɔn ahonyade boa wɔn mfɛfo Kristofo ne nnipa a wɔne wɔn te mpɔtam a wohia mmoa no mpo. Sɛ atoyerɛnkyɛm si a, wɔde wɔn ahonyade nso boa wɔn a wɔn nneɛma asɛe. Sɛnea Yesu kae no, ɛno nso de anigye ba.—Monkenkan Asomafo Nnwuma 20:35; 2 Korintofo 9:7.\n12 Bio nso, susuw sika a wɔde tintim nsɛmma nhoma yi wɔ kasa 172 mu a nnipa a wɔka saa kasa horow no mu pii yɛ ahiafo no ho hwɛ. San susuw ho hwɛ sɛ wɔyɛ nsɛmma nhoma yi wɔ mum kasa ahorow mu ne Anifuraefo Nkyerɛwee mu nso.\nAdom ne Atɛntrenee\n13. Henanom na wɔdom nnipa sen biara, na yɛbɛyɛ dɛn atumi asuasua wɔn?\n13 “Ɔbarima a ɔyɛ ɔdomfo na ɔde fɛm no yɛ onipa pa.” (Dw. 112:5) Ebia woahyɛ no nsow sɛ ɛnyɛ bere nyinaa na wɔn a wɔboa afoforo no yɛ adomfo. Nnipa bi wɔ hɔ a, wɔboa afoforo sɛnea ɛbɛyɛ a nkurɔfo behu sɛ wɔwɔ pii, na ebinom wɔ hɔ nso a wɔde amemenemfe na ɛyɛ saa. Sɛ obi reboa wo na obu wo abomfiaa anaasɛ ɔma wote nka sɛ wohaw adwene anaa woyɛ adesoa a, ɛnyɛ ade a w’ani begye ne mmoa no ho. Nanso hwɛ sɛnea ɛyɛ anigye sɛ obi a ɔyɛ ɔdomfo bɛboa wo. Yehowa ne obi a ɔyɛ ɔdomfo na ɔde anigye ma ade sen obiara. (1 Tim. 1:11; Yak. 1:5, 17) Yesu Kristo suasuaa adom a n’Agya da no adi no bi pɛpɛɛpɛ. (Mar. 1:40-42) Enti sɛ Onyankopɔn bebu yɛn sɛ treneefo a, ɛsɛ sɛ yɛtew yɛn anim ma ade na yɛdom afoforo, titiriw bere a yɛreboa nkurɔfo ma wɔahu Yehowa wɔ asɛnka mu no.\n14. Akwan a yebetumi afa so de ‘atɛntrenee ayɛ biribiara’ no bi ne dɛn?\n14 “Atɛntrenee mu na ɔyɛ ne biribiara.” (Dw. 112:5) Sɛnea wɔhyɛɛ ho nkɔm no, ofiehwɛfo nokwafo kuw no hwɛ nea ne Wura wɔ so sɛnea Yehowa atɛntrenee hwehwɛ sɛ ɔyɛ. (Monkenkan Luka 12:42-44.) Eyi da adi wɔ Kyerɛwnsɛm mu akwankyerɛ a wɔde ama mpanyimfo a ɛtɔ mmere bi a ɛsɛ sɛ wodi asafo no mufo a wɔayɛ bɔne a anibere wom asɛm no mu. Sɛnea wodi nsɛm ho dwuma wɔ atɛntrenee kwan so no nso da adi wɔ Bible akwankyerɛ a akoa kuw no de ma wɔ sɛnea ɛsɛ sɛ wɔyɛ nneɛma wɔ asafo ahorow, asɛmpatrɛwfo afie, ne Betel afie nyinaa mu no mu. Ɛnyɛ mpanyimfo nkutoo na wɔhwɛ kwan sɛ wɔde atɛntrenee bɛyɛ adwuma, na mmom ɛsɛ sɛ Kristofo afoforo nso de atɛntrenee yɛ adwuma wɔ wɔne wɔn ho wɔn ho nsɛnni mu, wɔne wɔn a wɔnyɛ gyidifo nsɛnni mu, ne adwuma ho nsɛm mu.—Monkenkan Mika 6:8, 11.\n15, 16. (a) Asɛmmɔne a esisi wɔ wiase no mu no ka treneefo dɛn? (b) Dɛn na Onyankopɔn asomfo asi wɔn bo sɛ wɔbɛkɔ so ayɛ?\n15 “Ɔrenhinhim da biara da. Ɔtreneeni de, wɔbɛkae no daa. Ɔrensuro asɛmmɔne mpo. Ne koma atim, na ɛda Yehowa so. Ne koma renhinhim; ɔrensuro, kosi sɛ obehu nea ɛbɛto n’atamfo.” (Dw. 112:6-8) Yɛntee asɛmmɔne pii saa da wɔ nnipa abakɔsɛm mu sɛ nnɛ. Asɛmmɔne a yɛte no bi ne akodi, amumɔyɛsɛm, nyarewa foforo a aba ne nyarewa a ɛkɔe a ɛresan aba, nsɛmmɔnedi, ohia, mframa bɔne ne efi a ɛsɛe ade. Nneɛma a asɛmmɔne yi de ba no ka wɔn a Onyankopɔn bu wɔn sɛ wɔyɛ treneefo no nso, nanso ɛmmɔ wɔn hu. Mmom no, esiane sɛ wɔde ahotoso hwɛ nea ɛbɛba daakye no kwan, na wonim sɛ Onyankopɔn wiase foforo a trenee wom no abɛn nti, wɔn koma “atim” na ‘enhinhim.’ Sɛ atoyerɛnkyɛm bi si a, esiane sɛ wɔde wɔn ho to Yehowa so ma ɔboa wɔn nti, wotumi gyina ɔhaw no ano yiye. Yehowa remma wɔn a obu wɔn treneefo no ‘nhinhim’ da—ɔboa wɔn, na ɔma wɔn ahoɔden ma wotumi gyina ano.—Filip. 4:13.\n16 Ɛsɛ sɛ wɔn a Onyankopɔn bu wɔn treneefo no san gyina ɔtan a nnipa a wɔsɔre tia wɔn de ba wɔn so ne atoro a wotwa to wɔn so no ano, nanso eyi remma nokware Kristofo nnyae asɛmpa no ka da. Mmom no, Onyankopɔn asomfo kɔ so gyina pintinn na wonhinhim wɔ adwuma a Yehowa de ama wɔn sɛ wɔnka Ahenni no ho asɛmpa na wɔnyɛ wɔn a wobetie nyinaa asuafo no mu. Akyinnye biara nni ho sɛ treneefo behyia ɔsɔretia a emu yɛ den bere a awiei no rebɛn no. Ɔtan a ɛte saa no mu bɛyɛ den asen biara wɔ bere a Satan Ɔbonsam bɛtow ahyɛ Yehowa asomfo so wɔ wiase nyinaa sɛ Gog a ofi Magog no. Afei awiei koraa no, ‘yebehu nea ɛbɛto yɛn atamfo’ bere a wodi wɔn so nkonim koraa no. Hwɛ sɛnea yɛn ani begye sɛ yebehu sɛ wɔatew Yehowa din ho koraa!—Hes. 38:18, 22, 23.\n‘Wɔbɛma so Anuonyam Mu’\n17. Ɔkwan bɛn so na ‘wɔbɛma’ treneefo so “anuonyam mu”?\n17 Hwɛ sɛnea ɛbɛyɛ anigye sɛ yɛbɛbom ayi Yehowa ayɛ a yɛrenhyia ɔsɔretia biara mfi Ɔbonsam ne ne wiase no hɔ! Wɔn a Onyankopɔn kɔ so bu wɔn treneefo no nyinaa benya anigye a ɛte saa daa. Wɔrenni wɔn so nkonim da, efisɛ Yehowa hyɛ bɔ nso sɛ “wɔbɛma” wɔn a obu wɔn sɛ wɔyɛ treneefo no ‘abɛn so, anuonyam mu.’ (Dw. 112:9) Sɛ wɔn a Yehowa bu wɔn treneefo no hu sɛ wɔasɛe wɔn a wɔsɔre tia Yehowa tumidi no nyinaa a, wobedi ahurusi wɔ nkonimdi no ho.\n18. Ɔkwan bɛn so na Dwom 112 nkyekyɛm a etwa to no bɛbam?\n18 “Ɔdebɔneyɛfo de, obehu na ama ne bo afuw. Ɔbɛtwɛre ne se na wayera. Nnebɔneyɛfo akɔnnɔde bɛyera.” (Dw. 112:10) Ɛrenkyɛ wɔn a wɔkɔ so sɔre tia Onyankopɔn nkurɔfo no ne wɔn ahoɔyaw ne wɔn tan nyinaa ‘bɛyera.’ Wɔne akɔnnɔ a wɔwɔ sɛ wɔbɛma yɛagyae yɛn asɛnka adwuma no nyinaa bɛyera wɔ “ahohiahia kɛse” a ɛreba no mu.—Mat. 24:21.\n19. Ahotoso bɛn na yebetumi anya?\n19 So wobɛka nnipa a wɔwɔ anigye a wobegye wɔn nkwa wɔ saa nkonimdi kɛse no mu ho? Anaasɛ, sɛ ɛba sɛ yare anaa mpanyinyɛ nti, wo nkwa fi wo nsa ansa na Satan wiase no akɔ awiei a, wobɛka “wɔn a wɔteɛ” a wobenyan wɔn afi awufo mu no ho? (Aso. 24:15) Sɛ wokɔ so nya Yesu agyede afɔre no mu gyidi na wusuasua Yehowa sɛnea wɔn a wogyina hɔ ma “onipa” trenee a wɔka ne ho asɛm wɔ Dwom 112 no yɛ no a, wubetumi abua sɛ yiw. (Monkenkan Efesofo 5:1, 2.) Yehowa bɛhwɛ sɛ “wɔbɛkae” saafo no daa, na saa ara nso na wɔremmu ani ngu nneɛma a ɛteɛ a wɔyɛ no so. Yehowa bɛkae wɔn na wɔadɔ wɔn daa daa.—Dw. 112:3, 6, 9.\n^ nky. 5 Nea ɛma yehu sɛ saa nnwom abien yi boa ma yɛte emu biara ase yiye ne sɛnea wɔahyehyɛ no ne emu nsɛm no. Sɛ yɛde Dwom 111:3, 4 toto Dwom 112:3, 4 ho a, yetumi hu sɛ “onipa” a osuro Onyankopɔn a wɔaka ne ho asɛm wɔ Dwom 112 mu no suasuaa Onyankopɔn su ahorow a wɔakamfo wɔ Dwom 111 mu no.\nNsɛmmisa a Ɛsɛ sɛ Yedwinnwen Ho\n• Nea enti a ɛsɛ sɛ yɛteɛm ka “Haleluia” no bi ne dɛn?\n• Dɛn na ɛrekɔ so nnɛ a ɛma nokware Kristofo ani gye paa?\n• Ɔdemafo bɛn na Yehowa dɔ no?\nSɛ yɛpɛ sɛ Onyankopɔn kɔ so bu yɛn treneefo a, ɛsɛ sɛ yenya Yesu mogya a wohwie gui no mu gyidi\nNtoboa a yefi yɛn komam yi no betumi aboa wɔn a atoyerɛnkyɛm asɛe wɔn nneɛma, na aboa ma yɛakyekyɛ Bible ho nhoma pii\nShare Share Treneefo Beyi Onyankopɔn Ayɛ Daa\nw09 3/15 kr. 24-28


Yohane Adiyisɛm 17 - Nkwa Asem (NA-TWI) | Biblica\nYohane Adiyisɛm 17 - Nkwa Asem (NA-TWI)\nYohane Adiyisɛm 17\n1Abɔfo baason no mu baako a okura nkuruwa ason no baa me nkyɛn bɛkae se, “Bra na menkyerɛ wo ɔkwan a wobɛfa so atwe oguamanfo kɛse a ɔte nsu pii so no aso. 2 Wiase ahene ne no bɔɔ aguaman na asase so nnipa abobow wɔ n’aguaman nsa no mu.”\n3 Honhom no faa me ma ɔbɔfo no de me kɔɔ sare so. Ɛhɔ na mihui ɔbea bi sɛ ɔte aboa kɔkɔɔ bi a wɔakyerɛw nsɛmmɔne din agu ne ho nyinaa so. Na aboa no wɔ ti ason, ne mmɛn du. 4 Na ɔbea no hyɛ atade afasebiri ne kɔkɔɔ a ɔde sikakɔkɔɔ , abo ne nhene a ne bo yɛ den ahyehyɛ ne ho. Na okita sika kuruwa a afide ne aguamammɔ ho nneɛma ayɛ no ma tɔ.\n5 Na wɔakyerɛw din bi wɔ ne moma so a ne nkyerɛase no wɔ ahintasɛm mu se, “Babilon kɛse asase so aguamanfo ne akyide na.”\n6 Na mihui sɛ Onyankopɔn nkurɔfo ne Yesu akyidifo a wokum wɔn no mogya abow no. Mihu no no, ɛyɛɛ me nwonwa.\n7 Ɔbɔfo no bisaa me se, “Adɛn nti na ɛyɛ wo nwonwa? Mɛkyerɛ wo ahintasɛm nkyerɛase a ɛwɔ ɔbea no ne aboa no a ɔwɔ ti ason ne mmɛn du a ɔte ne so no ho. 8 Aboa a wuhuu no no, na ɔte ase nanso ɔnte ase bio. Ɔrebefi bun no mu aba ama wɔasɛe no. Nnipa a wɔte asase so a wɔankyerɛw wɔn din angu ateasefo nhoma no mu ansa na wɔrebɔ wiase no, sɛ wohu aboa no a, ɛbɛyɛ wɔn nwonwa. Bere bi na ɔte ase, nanso mprempren ɔnte ase na ɔbɛsan aba.\n9 “Nyansa ne ntease ho hia wɔ ha. Ti ason no gyina hɔ ma mmepɔw ason, mmepɔw a ɔbea no tena so. Wɔyɛ ahene baason nso 10 a wɔn mu baanum agu, na wɔn mu baako da so di hene, na ɔbaako a ɔka wɔn ho no mmae. Na sɛ ɔba a, ɛsɛ sɛ ɔtwɛn kakra. 11 Aboa no a anka na ɔte ase no na afei de ɔnte ase no yɛ ɔhene a ɔto so awotwe a ɔka baason a wodi kan no ho a ɔrekɔ ne sɛe mu.\n12 “Mmɛn du a wuhui no yɛ ahene du a womfii wɔn ahenni ase a wɔbɛma wɔn tumi na wɔne aboa no adi hene dɔnhwerew no. 13 Wɔn nyinaa wɔ botae baako na wɔde wɔn ahoɔden ne wɔn tumi bɛma aboa no. 14 Wɔbɛko atia Oguammaa no na n’akyidifo, gyidifo a wɔafrɛ wɔn no ne no bedi wɔn so efisɛ, ɔyɛ Awurade mu Awurade ne Ahene mu Hene.”\n15 Ɔbɔfo no nso ka kyerɛɛ me se, “Nsu a wuhui a oguamanfo no te so no yɛ nkurow ne nkurɔfo akuwakuw ne aman ne kasa horow. 16 Mmɛn du ne aboa no a wuhui no bekyi oguamanfo no. Wɔbɛfa biribiara a ɛwɔ ne ho ama wada adagyaw. Wɔbɛwe ne nam na wɔde ogya ahyew no. 17 Efisɛ, Onyankopɔn de ahyɛ wɔn koma mu sɛ wɔbɛpene so de wɔn tumi ama aboa no na wadi hene kosi sɛ Onyankopɔn asɛm no bɛba mu de ahyɛ ne botae no ma. 18 Ɔbea a wuhuu no no yɛ kurow kɛse a edi asase so ahene no.”\nNA-TWI : Yohane Adiyisɛm 17


Hwehwɛ Ahobrɛase Na Sɔ Onyankopɔn Ani | Ɔwɛn-Aban Adesua\nKENKAN WƆ Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nADESUA ASƐM 7\n“Monhwehwɛ Yehowa, asase so ahobrɛasefo . . . Monhwehwɛ ahobrɛase.”—SEF. 2:3.\nDWOM 80 “Monka Nhwɛ na Munhu sɛ Yehowa Ye”\n1-2. (a) Bible ka Mose ho asɛm sɛn, na dɛn na ɔyɛe? (b) Adɛn nti na ɛsɛ sɛ yenya ahobrɛase?\nBIBLE kaa Mose ho asɛm sɛ ɔyɛ “ɔbarima a odwo sen obiara wɔ asase so.” (Num. 12:3) Wei kyerɛ sɛ na ɔyɛ mmerɛw, ontumi nsisi gyinae, na na osuro sɛ ɔde ne nan besi fam anaa? Saa na ebia ebinom bɛka afa obi a odwo ho. Nanso, saa asɛm no nyɛ nokware. Ná Mose yɛ Onyankopɔn somfo a ɔyɛ den, otumi sisi gyinae, na ɔwɔ akokoduru. Yehowa boaa no ma otumi kɔɔ Egypt hene a na ɔwɔ tumi kɛse no anim, odii nnipa bɛyɛ 3,000,000 anim de wɔn faa sare so, na ɔboaa Israel man no ma wodii wɔn atamfo so nkonim.\n2 Nsɛnnennen a Mose dii so no, ɛnyɛ bi na yehyia, nanso da biara da nkurɔfo a yɛne wɔn di anaa tebea ahorow a yɛfa mu no, ɛma ɛyɛ den sɛ yɛbɛda ahobrɛase adi. Nanso, yɛwɔ nea enti pa ara a ɛsɛ sɛ yenya saa suban yi. Yehowa ahyɛ bɔ sɛ “ahobrɛasefo benya asase no adi.” (Dw. 37:11) Wobɛka sɛ wowɔ ahobrɛase anaa? Afoforo bɛka sɛ wowɔ ahobrɛase anaa? Ansa na yebetumi ama saa nsɛmmisa no ho mmuae no, ehia sɛ yehu nea ahobrɛase kyerɛ.\n3-4. (a) Dɛn na yebetumi de atoto ahobrɛase ho? (b) Suban bɛn na ehia sɛ yenya na ama yɛatumi abrɛ yɛn ho ase, na adɛn ntia?\n3 Ahobrɛase * te sɛ mfoni bi a ɛyɛ fɛ. Ɔkwan bɛn so na ɛte saa? Sɛnea obi a ɔyɛ mfoni de kɔla ahorow bi a ɛyɛ fɛ yɛ mfoni no, ɛsɛ sɛ yɛn nso yenya suban ahorow bi a ɛyɛ fɛ na ama yɛatumi abrɛ yɛn ho ase. Saa suban a ɛyɛ fɛ no bi pa ara ne osetie, odwo, ne akokoduru. Sɛ yɛpɛ sɛ yɛsɔ Yehowa ani a, adɛn nti na ɛsɛ sɛ yenya saa suban ahorow no?\n4 Nnipa a wɔwɔ ahobrɛase nkutoo na wɔbɛyɛ Onyankopɔn apɛde. Onyankopɔn apɛde no bi ne sɛ yɛbɛyɛ yɛn ade odwo mu. (Mat. 5:5; Gal. 5:23) Yɛyɛ Onyankopɔn apɛde a, yɛhyɛ Satan abufuw. Enti, ɛwom sɛ yɛbrɛ yɛn ho ase na yedwo de, nanso nnipa a wɔwɔ Satan wiase mu no pii tan yɛn. (Yoh. 15:18, 19) Ɛno nti, ehia sɛ yenya akokoduru na ama yɛatumi ako atia Satan.\n5-6. Adɛn nti na Satan tan ahobrɛasefo? (b) Nsɛmmisa bɛn na yebenya ho mmuae?\n5 Sɛ obi nni ahobrɛase a, na ɔyɛ ahomaso, ne koko haw no, na ontie Yehowa. Saa pɛpɛɛpɛ na Satan te. Enti ɛnyɛ nwonwa sɛ ɔtan ahobrɛasefo! Ahobrɛasefo suban pa ma obiara hu sɛ Satan yɛ ɔbɔnefo. Nea ɛyɛ Satan ahi koraa ne sɛ, ahobrɛasefo ma ɛda adi sɛ ɔyɛ ɔtorofo. Adɛn nti na yɛreka saa? Efisɛ ɛmfa ho nea Satan bɛka anaa ɔbɛyɛ biara no, ɔrentumi mma ahobrɛasefo nnyae Yehowa som!—Hiob 2:3-5.\n6 Bere bɛn na ebetumi ayɛ den ama yɛn sɛ yɛbɛbrɛ yɛn ho ase? Adɛn nti na ɛsɛ sɛ yɛkɔ so hwehwɛ ahobrɛase? Yebesusuw Mose, Hebrifo mmiɛnsa a wɔkɔyɛɛ nkoa wɔ Babilon, ne Yesu nhwɛso ho. Wei bɛboa yɛn ama yɛanya saa nsɛmmisa no ho mmuae.\nBERE BƐN NA ƐYƐ DEN SƐ YƐBƐBRƐ YƐN HO ASE?\n7-8. Bere a afoforo buu Mose animtiaa no, dɛn na ɔyɛe?\n7 Bere a yenya afoforo so tumi: Ebetumi ayɛ den ama wɔn a wonya afoforo so tumi no sɛ wɔbɛkɔ so abrɛ wɔn ho ase, titiriw bere a obi a ɔhyɛ wɔn ase bu wɔn animtiaa anaa ɔka sɛ wɔanyɛ wɔn ade yiye. Woahyia biribi a ɛte saa pɛn? Sɛ wo busuani bi yɛ saa nso ɛ? Dɛn na wobɛyɛ? Yɛnhwɛ nea Mose yɛe wɔ asɛm a ɛte saa ho.\n8 Yehowa paw Mose sɛ Israel kannifo, na ɔno mpo na ɔma ɔkyerɛw mmara maa ɔman no. Akyinnye biara nni ho sɛ, na Yehowa taa Mose akyi. Ɛno mpo no, Mose nuabea Miriam ne ne nuabarima Aaron kasa tiaa no; wɔkaa sɛ anka ɛnsɛ sɛ ɔware ɔbea a ɔwaree no no. Sɛ mmarima bi na na wɔwɔ dibea a Mose wɔ no a, anka wɔn bo betumi afuw na wɔatwe Miriam ne Aaron aso, nanso Mose anyɛ saa. Ná Mose bo mfuw ntɛmntɛm. Ɔsrɛɛ Yehowa mpo sɛ ontwa Miriam asotwe no so. (Num. 12:1-13) Adɛn nti na Mose yɛɛ saa?\nMose srɛɛ Yehowa sɛ ontwa Miriam asotwe no so (Hwɛ nkyekyɛm 8)\n9-10. (a) Dɛn na Yehowa boaa Mose ma ɔtee ase? (b) Dɛn na mmusua ti ne asafo mu mpanyimfo betumi asua afi Mose hɔ?\n9 Ná Mose ama kwan ama Yehowa atete no. Bɛyɛ mfe 40 a na atwam no, bere a na Mose yɛ Egypt adehye abusua no muni no, na onni ahobrɛase. Nokwasɛm ne sɛ, na ne bo fuw ntɛmntɛm araa ma da bi okum ɔbarima bi; ná Mose adwene yɛ no sɛ ɔbarima no ne obi anni no yiye. Mose nyaa adwene sɛ Yehowa bɛpene nea ɔyɛe no so. Yehowa de mfe 40 boaa Mose ma ɔtee ase sɛ ɛnyɛ akokoduru nko ara na obehia de adi Israelfo no anim, na mmom obehia ahobrɛase nso. Sɛ obenya ahobrɛase a, ebehia sɛ odwo na ɔyɛ osetie nso. Osuaa ahobrɛase pa ara saa bere no, na ɔbɛyɛɛ ɔhwɛfo pa.—Ex. 2:11, 12; Aso. 7:21-30, 36.\n10 Ɛnnɛ, ɛsɛ sɛ mmusua ti ne asafo mu mpanyimfo suasua Mose. Sɛ afoforo bu wɔn animtiaa a, ɛnsɛ sɛ wɔma wɔn bo fuw ntɛmntɛm. Brɛ wo ho ase na gye wo mfomso tom. (Ɔsɛnk. 7:9, 20) Brɛ wo ho ase na fa Yehowa akwankyerɛ a ɛfa sɛnea yesiesie ɔhaw ho yɛ adwuma. Kasa bɔkɔɔ bere nyinaa. (Mmeb. 15:1) Mmusua ti ne asafo mu mpanyimfo a wɔyɛ wɔn ade saa no sɔ Yehowa ani, wɔboa ma asomdwoe tena wɔne afoforo ntam, na afoforo hwɛ wɔn suasua wɔn ahobrɛase.\n11-13. Nhwɛso bɛn na Hebrifo mmiɛnsa bi yɛ maa yɛn?\n11 Bere a wɔretaa yɛn: Wiase atumfoɔ ataa Yehowa nkurɔfo fi tete. Ebia wɔbɛbɔ yɛn sobo sɛ yɛayɛ “bɔne” bi, nanso nea enti pa ara a wɔtaa yɛn ne sɛ “yetie Onyankopɔn sɛ sodifo mmom sen nnipa.” (Aso. 5:29) Wobetumi adi yɛn ho fɛw, wobetumi de yɛn agu afiase, anaa wɔahwe yɛn mpo. Nanso Yehowa bɛboa yɛn na yɛanyɛ bi antua wɔn so ka, na mmom yɛakɔ so ada odwo adi bere a yɛrehyia sɔhwɛ no.\n12 Yɛnhwɛ nhwɛso a Hebrifo mmiɛnsa a na wɔwɔ nkoasom mu no yɛ maa yɛn: wɔne Hanania, Misael, ne Asaria. * Babilon hene no hyɛɛ wɔn sɛ wɔnkotow sika honi kɛse bi. Wɔkaa nea enti a wɔrensom ohoni no kyerɛɛ ɔhene no wɔ odwo mu. Wɔyɛɛ osetie maa Onyankopɔn ɛmfa ho sɛ ɔhene no hunahunaa wɔn sɛ ɔde wɔn begu fononoo a ogya redɛw wom mu no. Yehowa gyee saa mmarima no ntɛm so, nanso wɔannya adwene sɛ sɛnea ɛte biara na Yehowa begye wɔn. Mmom, na wɔayɛ wɔn adwene sɛ nea Yehowa bɛma kwan ama aba wɔn so biara no, wobegye atom. (Dan. 3:1, 8-28) Wɔma ɛdaa adi sɛ obi a ɔwɔ ahobrɛase nyɛ ohufo. Yehowa ‘mpɛ sɛ ɔne obi bɛkyɛ ɔsom a yɛde ma no no,’ enti ɔhene biara, ahunahuna biara, ne asotwe biara nni hɔ a ebetumi asɛe gyinae a yɛasi sɛ yɛbɛsom ɔno nkutoo no.—Ex. 20:4, 5.\n13 Sɛ wɔsɔ yɛn hwɛ wɔ nokware a yedi ma Onyankopɔn ho a, yɛbɛyɛ dɛn asuasua Hebrifo mmiɛnsa no? Yɛwɔ ahobrɛase, na yegye di sɛ Yehowa bɛhwɛ yɛn. (Dw. 118:6, 7) Wɔn a wɔbɔ yɛn sobo sɛ yɛayɛ bɔne no, yeyi yɛn ho ano wɔ odwo ne obu mu. (1 Pet. 3:15) Afei nso, yɛasi yɛn bo pa ara sɛ yɛrenyɛ biribiara a ɛbɛsɛe yɛne yɛn Agya a ɔdɔ yɛn no ntam.\nSɛ nkurɔfo sɔre tia yɛn a, yɛyɛ yɛn ade wɔ odwo ne obu mu (Hwɛ nkyekyɛm 13)\n14-15. (a) Sɛ yɛn ho yeraw yɛn a, dɛn na ebetumi ama yɛayɛ? (b) Sɛnea Yesaia 53:7, 10 ka no, adɛn nti na yebetumi aka sɛ Yesu ne obi a ɔdaa ahobrɛase adi pa ara wɔ ahoyeraw mu?\n14 Bere a yɛn ho yeraw yɛn: Nneɛma pii na ɛma yɛn ho tumi yeraw yɛn. Ebia bere bi a na yɛrekɔyɛ sɔhwɛ wɔ sukuu anaa yɛrekɔyɛ adwuma bi wɔ adwumam no, yɛn ho yeraw yɛn. Anaasɛ ɔkwan bi a wɔbɛfa so asa yɛn yare ho asɛm besi yɛn tirim a, na yɛn ho yeraw yɛn anaa yɛn yam hyehye yɛn. Sɛ yɛn ho yeraw yɛn a, ɛyɛ den sɛ yɛbɛbrɛ yɛn ho ase. Ebia nneɛma bi a na anka ɛnhaw yɛn befi ase ahyɛ yɛn abufuw. Anhwɛ a yɛn kasa bɛwowɔ afoforo na yɛne wɔn bedi no yayaayaw. Sɛ wo ho ayeraw wo pɛn a, susuw Yesu nhwɛso no ho.\n15 Abosome a etwa to wɔ Yesu asase so asetenam no, ne ho yeraw no papaapa. Ná onim sɛ wobekum no, na obehu amane pa ara. (Yoh. 3:14, 15; Gal. 3:13) Aka abosome bi ama Yesu awu no, ɔkaa sɛ ne ho yeraw no. (Luka 12:50) Afei, aka nna kakraa bi ama Yesu awu no, ɔkaa sɛ: “Me kra ho yeraw no.” Ne komam asɛm a ɔkae wɔ mpaebɔ mu no ma yehu sɛ na ɔbrɛ ne ho ase, na na ɔyɛ osetie ma Onyankopɔn. Ɔkaa sɛ: “Agya, gye me fi dɔn yi mu. Nanso eyi nti na maba dɔn yi mu. Agya, hyɛ wo din anuonyam.” (Yoh. 12:27, 28) Bere no dui no, Yesu nyaa akokoduru de ne ho maa Onyankopɔn atamfo. Saa atamfo no kum Yesu yayaayaw, na woguu n’anim ase pɔtɔɔ. Ɛwom sɛ Yesu faa ahoyeraw mu na ohuu amane pa ara de, nanso ɔbrɛɛ ne ho ase yɛɛ Onyankopɔn apɛde. Yebetumi aka ankasa sɛ Yesu ne obi a ɔdaa ahobrɛase adi pa ara wɔ ahoyeraw mu!—Kenkan Yesaia 53:7, 10.\nYesu ne obi a ɔdaa ahobrɛase adi pa ara (Hwɛ nkyekyɛm 16-17) *\n16-17. (a) Dɛn na Yesu nnamfo yɛe de sɔɔ n’ahobrɛase hwɛe? (b) Yɛbɛyɛ dɛn atumi asuasua Yesu?\n16 Anadwo a etwa to wɔ Yesu asase so asetena mu no, ne nnamfo a wɔbɛn no pa ara sɔɔ n’ahobrɛase hwɛe. Wo de, hwɛ sɛnea ɛbɛyɛ sɛ Yesu ho yeraw no saa anadwo no. Ná obedi nokware akosi sɛ obewu anaa? Ná nnipa ɔpepem pii nkwa gyina nea ɔbɛyɛ so. (Rom. 5:18, 19) Nea ehia pa ara no, na n’Agya din ho wɔ asɛm no mu. (Hiob 2:4) Afei, bere a ɔne ne nnamfo a wɔbɛn no pa ara, asomafo no, hyiae wɔ adidi a etwa to ase no, nkɔmmɔ a na wɔrebɔ no danee “akasakasa gyegyeegye” wɔ “wɔn mu nea ɔyɛ kɛse” ho. Ná Yesu ateɛ ne nnamfo no adwene wɔ saa asɛm yi ho mpɛn pii; saa anwummere no ara mpo na wateɛ wɔn adwene wɔ ho! Nea ɛyɛ nwonwa ne sɛ, Yesu bo amfuw. Mmom, ɔkasa kyerɛɛ wɔn odwo mu. Yesu daa ayamye adi tɔɔ ne bo ase san kyerɛɛ wɔn suban a ɛsɛ sɛ wɔda no adi. Ɛno akyi no, ɔkamfoo ne nnamfo no sɛ wɔakɔ so abata ne ho.—Luka 22:24-28; Yoh. 13:1-5, 12-15.\n17 Sɛ wo na wuhyiaa asɛm a ɛte saa a, dɛn na anka wobɛyɛ? Sɛ yɛwɔ ahoyeraw mu mpo a, yebetumi asuasua Yesu na yɛada odwo adi. Brɛ wo ho ase di Yehowa ahyɛde a ɛka sɛ “monkɔ so nnya mo ho abotare” no so. (Kol. 3:13) Sɛ yɛkae sɛ yɛn nyinaa tumi keka nsɛm bi na yɛyɛ nneɛma bi a ɛhyɛ afoforo abufuw a, yebedi saa ahyɛde yi so. (Mmeb. 12:18; Yak. 3:2, 5) Sɛ afoforo da suban pa adi a, bɔ mmɔden kamfo wɔn.—Efe. 4:29.\nADƐN NTI NA ƐSƐ SƐ YƐKƆ SO HWEHWƐ AHOBRƐASE?\n18. Dɛn na Yehowa de boa ahobrɛasefo ma wosisi gyinae pa, nanso dɛn na ɛsɛ sɛ wɔyɛ?\n18 Yebesisi gyinae pa. Ɛba sɛ ɛsɛ sɛ yesisi gyinae a emu yɛ den wɔ yɛn asetena mu a, Yehowa bɛboa yɛn ama yɛasisi gyinae pa. Nanso, sɛ yɛbrɛ yɛn ho ase nkutoo a ɛnna ɔbɛboa yɛn. Yehowa ahyɛ bɔ sɛ obetie “ahobrɛasefo sufrɛ.” (Dw. 10:17) Ɛnyɛ yɛn sufrɛ nko ara na obetie; ɔbɛyɛ nea ɛsen saa. Bible hyɛ bɔ sɛ: “Ɔbɛma ahobrɛasefo anantew n’atemmusɛm mu, na wakyerɛkyerɛ ahobrɛasefo ne kwan.” (Dw. 25:9) Saa akwankyerɛ no, Yehowa de ma yɛn wɔ Bible ne asafo nhoma ne video ahorow * mu. Ɔma yɛn bi nso wɔ asafo nhyiam ahorow a “akoa nokwafo ne ɔbadwemma” no yɛ ho nhyehyɛe ma yɛn no mu. (Mat. 24:45-47) Ɛsɛ sɛ yɛyɛ yɛn fam de na yɛde ahobrɛase gye tom sɛ yehia mmoa, yesua nneɛma a Yehowa de ma yɛn no, na yefi yɛn koma nyinaa mu de nea yesua no yɛ adwuma.\n19-21. Mfomso bɛn na Mose dii wɔ Kades, na dɛn na yebetumi asua afi mu?\n19 Yɛrenni mfomso pii. Yɛnhwɛ Mose bio. Ɔbrɛɛ ne ho ase mfe pii, na ɔsɔɔ Yehowa ani. Afei, bere a Israelfo no kyinkyinii sare no so bɛyɛ mfe 40 akyi no, Mose anna ahobrɛase adi. Ná ne nuabea a yebetumi aka pa ara sɛ ɔno na ɔboa ma wogyee no nkwa wɔ Egypt no wui ma wosiee no wɔ Kades nkyɛe. Israelfo no san kae bio sɛ na wɔnhwɛ wɔn so yiye. Saa bere yi de wɔne “Mose hamee” sɛ wonnya nsu. Anwonwade a na Yehowa nam Mose so ayɛ ne koma pa a na Mose de adi ɔman no anim bere tenten nyinaa akyi no, wonwiinwii. Ɛnyɛ nsu a na wonnya ho nko na wonwiinwii, na mmom wonwiinwii tiaa Mose nso. Wɔma ɛyɛe te sɛ gyama Mose na wama sukɔm rede wɔn.—Num. 20:1-5, 9-11.\n20 Mose bo fuwii, na n’ahobrɛase no tu yerae. Sɛ́ anka Mose benya gyidi na wakasa akyerɛ ɔbotan no sɛnea na Yehowa aka akyerɛ no no, ɔde abufuw na ɛkasa kyerɛɛ nkurɔfo no, na ɔhyɛɛ ne ho anuonyam. Afei, ɔde ne poma no bɔɔ botan no mu mprenu, na nsu pii fii mu bae. Ahantan ne abufuw maa Mose dii mfomso kɛse. (Dw. 106:32, 33) Esiane sɛ Mose anna ahobrɛase adi bere tiaa bi mu nti, Yehowa amma wankɔ Bɔhyɛ Asase no so.—Num. 20:12.\n21 Yesua nneɛma pii fi saa asɛm yi mu. Nea edi kan, ɛsɛ sɛ yɛyere yɛn ho da ahobrɛase adi bere nyinaa. Sɛ yɛn werɛ fi yɛn ho bere tiaa bi a, yɛbɛyɛ ahantan, akeka nsɛnhunu, na yɛadi nkwaseasɛm. Nea ɛto so mmienu, sɛ yɛwɔ ahoyeraw mu a, ebetumi ayɛ den sɛ yɛbɛbrɛ yɛn ho ase, nanso ɛsɛ sɛ yɛbɔ mmɔden brɛ yɛn ho ase.\n22-23. (a) Adɛn nti na ɛsɛ sɛ yɛkɔ so hwehwɛ ahobrɛase? (b) Asɛm a ɛwɔ Sefania 2:3 no kyerɛ sɛn?\n22 Wɔbɛbɔ yɛn ho ban. Ɛrenkyɛ, Yehowa beyi abɔnefo nyinaa afi asase so, na ɛbɛka ahobrɛasefo nko ara. Saa bere no, asomdwoe bɛba asase so ankasa. (Dw. 37:10, 11) Wobɛka ahobrɛasefo no ho anaa? Sɛnea odiyifo Sefania ayɛ ho kyerɛwtohɔ no, Yehowa ayi ne yam reto nsa afrɛ wo. Sɛ wugye so a, wobɛka ahobrɛasefo no ho.—Kenkan Sefania 2:3.\n23 Adɛn nti na Sefania 2:3 ka sɛ: “Ebia wɔbɛkora mo so”? Saa asɛm no nkyerɛ sɛ Yehowa rentumi mmɔ nkurɔfo a wɔpɛ sɛ wɔsɔ n’ani na ɔdɔ wɔn no ho ban. Mmom, nea ɛkyerɛ ne sɛ, ehia sɛ yɛyɛ biribi na ama wabɔ yɛn ho ban. Sɛ yɛyere yɛn ho seesei hwehwɛ ahobrɛase na yɛsɔ Yehowa ani a, yebetumi anya yɛn ti adidi mu “Yehowa abufuw da no” na yɛatena ase daa.\nAHOBRƐASE HO ADE BƐN NA WUSUA FII . . .\nHanania, Misael, ne Asaria hɔ?\nDWOM 120 Suasua Kristo Efisɛ Odwo\n^ nky. 5 Wɔamfa ahobrɛase anwo yɛn mu biara. Ɛsɛ sɛ yesua ahobrɛase. Ebia yebehu sɛ, sɛ yɛne nkurɔfo a wɔpɛ asomdwoe reyɛ ade a, ɛnyɛ den sɛ yɛbɛbrɛ yɛn ho ase, nanso sɛ yɛne wɔn a wɔyɛ ahantan reyɛ ade a, ebia yebehu sɛ ɛyɛ den sɛ yɛbɛbrɛ yɛn ho ase. Adesua yi mu no, yɛbɛhwɛ nsɛnnennen bi a ebehia sɛ yedi so ansa na yɛatumi anya suban pa a ɛne ahobrɛase.\n^ nky. 3 NSƐM BI MU NKYERƐKYERƐMU: Ahobrɛase. Nnipa a wɔbrɛ wɔn ho ase ne afoforo di no ayamye so, na sɛ afoforo hyɛ wɔn abufuw mpo a, wɔnyɛ basabasa. Afei nso nnipa a wɔwɔ ahobrɛase nyɛ ahantan anaa ahomaso; wobu afoforo sɛ wɔkyɛn wɔn. Sɛ yɛka sɛ Yehowa brɛ ne ho ase a, nea ɛkyerɛ ne sɛ, ɔne nkurɔfo a ɔkorɔn kyɛn wɔn koraa di no ɔdɔ ne mmɔborɔhunu so.\n^ nky. 12 Babilonfo na wɔtoo saa Hebrifo mmiɛnsa no din Sadrak, Mesak, ne Abed-Nego.—Dan. 1:7.\n^ nky. 18 Sɛ nhwɛso no, hwɛ asɛm a n’asɛmti ne “Sisi Gyinae a Ɛhyɛ Onyankopɔn Anuonyam” a epuee April 15, 2011, Ɔwɛn-Aban mu no.\n^ nky. 59 MFONI HO NKYERƐKYERƐMU: Bere a Yesu asuafo no gyee nea ɔyɛ wɔn mu kɛse ho akyinnye no, Yesu daa odwo adi, na ɔtɔɔ ne bo ase teɛɛ wɔn adwene.


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nASƐM A ƐDA SO | DƐN NA ƐKYERƐ SƐ ASI OBI YIYE?\nBible ma yɛhu nea ɛbɛma asi yɛn yiye. Ɛnkyerɛ sɛ nnipa kakraa bi na ɛbɛsi wɔn yiye. Ɛsan ma yɛhu sɛ, ɛnyɛ sɛ woka sɛ ɛbɛsi wo yiye a, na asi wo yiye. Nkurɔfo de saa asɛm no daadaa nkwadaa, na ɛtaa ma nnipa nsa si fam.\nNokware a ɛwɔ mu ne sɛ ɛbɛtumi asi obiara yiye; nanso ɛgye mmɔdenbɔ. Wo deɛ, hwɛ Bible mu nsɛm a ɛdidi so yi.\nNEA BIBLE KA:\n“Nea ɔpɛ dwetɛ no, dwetɛ mmee no, na nea ɔpɛ adedodow nso, ahonyade mmee no.”—Ɔsɛnkafo 5:10.\nƐKYERƐ SƐN? Sɛ obi pere nya wiase agyapadeɛ nyinaa mpo a, biribiara nni hɔ a ɛkyerɛ sɛ n’ani bɛgye. Nokwasɛm ne sɛ ɛgya no adwennwene mmom. Ɔbenfo bi a yɛfrɛ no Jean M. Twenge kyerɛwee sɛ: “Wɔn a wɔn adwene nyinaa yɛ sika-sika no, ɛtaa gya wɔn adwennwene ne kɔdaanna. Nanso wɔn a wɔnya nnipa ho adaagye no, ɛntaa nto wɔn saa.” (Generation Me) Ɔsan kae sɛ: “Nhwehwɛmufo ahu sɛ sika ntumi ntɔ anigye. Wonya sika du mpɛnpɛnso bi a, ɛnyɛ sika no na ɛma wo ho tɔ wo.”\nNEA WOBƐTUMI AYƐ. Fa biribi a mfaso wɔ so sen sika ne ahonyade si w’ani so. Yesu kae sɛ: ‘Momma mo ani nna hɔ na monhwɛ yiye wɔ anibere biara ho, efisɛ sɛ onipa nya ma ɛbu so mpo a, ɛnyɛ nneɛma a ɔwɔ no mu na ne nkwa fi.’—Luka 12:15.\n“Ahantan di ɔsɛe anim, na ahomaso honhom di asehwe anim.”—Mmebusɛm 16:18.\nƐKYERƐ SƐN? Sɛ woma ahantan ne ahomaso di w’anim a, ɛrensi wo yiye. Nhoma bi ka sɛ, “adwuma wuranom a wɔbrɛ wɔn ho ase, wɔn a wɔntu wɔn ho na wɔte asɛm ase no,” wɔn na wɔn adwuma gyina. “Wɔn a ahomaso ne ahantan reku wɔn no, wɔn adwuma taa gu na ɛnkɔ nkan.” (Good to Great) Asɛm yi, aba a ɛwom ne sɛn? Sɛ wobu wo ho dodo a, ɛntaa nsi wo yiye.\nNEA WOBƐTUMI AYƐ. Nhwehwɛ anuonyam, mmom brɛ wo ho ase. Bible se: “Sɛ obi bu ne ho sɛ ɔyɛ obi na ɔnyɛ hwee a, na ɔredaadaa ne ho.” Sɛ obi daadaa ne ho a, kae hu sɛ ɛrensi no yiye koraa!—Galatifo 6:3.\n‘Biribi pa bi nni hɔ mma onipa sɛ ɔbɛdidi na wanom na wama ne kra ahu adepa, ne brɛ mu.’—Ɔsɛnkafo 2:24.\nƐKYERƐ SƐN? Sɛ woyɛ nsi w’adwuma ho a, nea ɛtaa ba ne sɛ w’ani bɛgye adwuma no ho paa. Ɔbenfo bi a yɛfrɛ no Madeline Levine kaa wɔ ne nhoma bi mu sɛ: “Wonim biribi yɛ a, ɛnna wotumi yɛ no yiye. Sɛ wobɛhu biribi yɛ a, ɛgye animia ne mmɔdenbɔ.” (Teach Your Children Well) Wei kyerɛ sɛ, woreyɛ biribi na ɛgye gu mpo a, womma w’abam mmu; wobɛpere akɔ w’anim.\nNEA WOBƐTUMI AYƐ. Yere wo ho ma wo ho nkokwaw wɔ w’adwuma mu; wohyia akwanside a, ɛnte nna. Sɛ wowɔ mma, na sɛ wɔhyia ɔhaw bi a, ɛyɛ a ma wɔn ankasa nni ho dwuma. (Hwɛ wɔn mfie ne nea wɔbɛtumi ayɛ ansa na woasi saa gyinae no) Ɛnyɛ ɔhaw biara na ɛsɛ sɛ wopere wo ho twitwa gye wɔn. Mmofra wɔ hɔ yi, woboa wɔn ma wɔbɛyɛ mpanyin pa a, ɛma wɔn ani sene; ɛno ma wɔn koma tɔ wɔn yam.\n“Ɔkraman a ɔte ase ye sen gyata a wawu.”—Ɔsɛnkafo 9:4.\nƐKYERƐ SƐN? Woyɛ adwuma a, ɛnyɛ dɛn ara a ɛbɛgye wo bere, nanso ɛnsɛ sɛ ɛgye wo bere nyinaa. Sɛ wonya dibea sɛn koraa wɔ adwumam na w’apɔwmuden nyɛ papa, na wo yere ne wo mma mmu wo a, enti wobɛtumi aka paa sɛ asi so yiye? Wɔn a asi wɔn yiye paa wɔ asetenam no, wɔnya bere ma wɔn adwuma, wɔn apɔwmuden, ne wɔn abusua. Yɛbɛka a, wɔde biribiara to nea ɛda.\nNEA WOBƐTUMI AYƐ. Hwɛ wo ho so yiye. Gye bere home yiye. Sɛ obi ma n’adwene nyinaa yɛ adwuma-adwuma, na n’apɔwmuden, n’abusua, ne ne nnamfo ho nhia no a, yɛrentumi nka sɛ asi no yiye.\nƐKYERƐ SƐN? Sɛ obi sua Bible na ɔde nea ɔsua no bɔ ne bra a, na wasi yiyeyɛ kwan so ara no no. Nokwasɛm ni, Yehowa Adansefo mpempem pii ahu sɛ Onyankopɔn som a wɔde di kan wɔn abrabɔ mu nti, wɔnni wiase ahonyade akyi nhaw wɔn ho mma ɛnnya wɔn adwennwene ne tipae.—Mateo 6:31-33.\nNEA WOBƐTUMI AYƐ. Sua Bible na hu nea woyɛ a, ɛbɛsi wo yiye paa. Sɛ wopɛ sɛ wohu pii ka ho a, hwehwɛ Yehowa Adansefo a wɔwɔ baabi a wote no, anaa kɔ Intanɛt so wɔ www.jw.org/tw.\n“Na Menim sɛ Asi Me Yiye Nanso Sɛɛ na Ɛnyɛ Papa”\nNá Timothy ne Charlotte te fie kɛse bi mu; na adan pii wom. Na wɔdeda kar akɛse pii mu, na afe biara na wɔtutu kwan kɔgye wɔn ani. Ɛduruu baabi no, na ɛkame ayɛ sɛ wiase agyapade nyinaa wɔwɔ bi. Nanso saa bere no wɔgyaee ahonyade akyi di. Nyan! kyerɛwfo ne Timothy bɔɔ nkɔmmɔ bisaa no nea enti a wɔsesaa wɔn adwene.\nAdwuma bɛn na na woyɛ?\nNá mehwɛ nnwuma bi sika so, na na metwa nnwom nso. Na Charlotte nso hwɛ nkurɔfo a wɔn akyi berɛmo ho aka, na na ɔsan yɛ adwuma wɔ bank. Akyiri yi, yɛbuee shɔp a yɛyi ti wom; na ɛyɛ mmaako mmaako nnan. Nnwuma a na meyɛ nyinaa, na ebiara kɔ yiye paa. Ná mewɔ nkurɔfo pii a wɔyɛ adwuma ma me, enti na ɛnhia sɛ mede me nsa sɔ adwuma biara mu. Nanso ɛduruu baabi no, me ne Charlotte sii gyinae sɛ yɛbɛtwitwa nneɛma so, enti yɛtɔn yɛn ho nneɛma pii.\nAdɛn nti na ‘motwitwaa nneɛma so’?\nNá yɛn adwene yɛ yɛn sɛ asi yɛn yiye nanso na ɛnte saa koraa. Yɛtɔ biribi foforo a, ɛnkyɛ na ate yɛn ani so; ɛmma yɛn ani nnye, na yɛnni akomatɔyam biara.\nAfei deɛ, ɛyɛɛ dɛn na ɛsii wo yiye?\nMeyɛ Yehowa Danseni, na memfa me Kristosom nni agorɔ koraa. Bosome biara na me ne Charlotte de nnɔnhwerew 70 kyerɛkyerɛ nkurɔfo Bible. Nanso ɛnyɛ asɛnka no ne adeɛ paa a na ɛsi yɛn ani so. Enti yɛtɔn yɛn nnwuma no, na yɛtuu yɛn ho mmae sɛ yɛbɛkɔ baabi a wɔhia Bible akyerɛkyerɛfo pii. Seesei, yɛyɛ adwuma wɔ Yehowa Adansefo adwumayɛbea ti wɔ United States. Adwuma a yɛyɛ no ka yɛn som ho, enti mennye akatua biara na ɛmma mensen me nuanom. Nea yɛhia biara yɛn nsa ka, nanso ɛnyɛ ɛno na yɛhwɛ koraa.\nWohu sɛ asi wo yiye sen kan no?\nPapaapa! Kan no na menim sɛ asi me yiye nanso sɛɛ na ɛnyɛ papa. Seesei anigye a mewɔ no, merentumi nkyerɛ mu mpo. Adwuma a meyɛ no reboa nnipa a wɔwɔ wiase baabiara ama wɔate Bible mu asɛm, na ama wɔn abrabɔ ayɛ papa. *\n^ nky. 35 Bible nkyerɛkyerɛ adwuma a Yehowa Adansefo yɛ no, wɔnnye ho akatua biara.


Genesis 41 | Intanɛt So Bible| Wiase Foforɔ Nkyerɛaseɛ\n41 Na mfe abien akyi no, Farao soo dae+ sɛ ogyina Nil asubɔnten ho. 2 Na ohui sɛ anantwi ason a wɔn ho yɛ fɛ na wɔadɔ srade apue afi Nil asubɔnten no mu, na na wɔrewe sare a ɛwɔ Nil ho no.+ 3 Akyiri yi anantwi ason foforo a wɔn ho yɛ tan na wɔafomfɔn+ nso fi Nil asubɔnten no mu bae, na wobegyinagyinaa anantwi a wodi kan no nkyɛn wɔ Nil asubɔnten no ho. 4 Afei anantwi a wɔn ho yɛ tan na wɔafomfɔn no memenee anantwi ason a wɔn ho yɛ fɛ na wɔadɔ srade no.+ Ɛhɔ ara na Farao ani tewee.+ 5 Ɔsan dae na ɔsoo dae a ɛto so abien. Na ohui sɛ awi mmɛtem akɛse a ɛyɛ fɛ ason repuepue dua koro ho.+ 6 Afei awi mmɛtem ason foforo nteaanteaa a apuei mframa+ ama atwintwam nso dii akyi bae.+ 7 Na awi mmɛtem nteaanteaa no memenee awi mmɛtem akɛse ason a ɛyɛ fɛ no.+ Afei Farao ani tewee, na ohui sɛ ɛyɛ dae. 8 Ade kyee anɔpa no, na ne ho yeraw no.+ Enti ɔsoma kɔfrɛɛ Egypt akɔmfo+ ne anyansafo nyinaa bae,+ na Farao kaa ne dae no kyerɛɛ wɔn.+ Nanso wɔn mu biara antumi ankyerɛ Farao ase. 9 Ɛhɔ na nsahyɛfo panyin no ka kyerɛɛ Farao+ sɛ: “Makae me bɔne nnɛ.+ 10 Bere bi Farao bo fuw ne nkoa,+ enti ɔde me ne paanootofo panyin no koguu afiase wɔ awɛmfo panyin+ no fie. 11 Na da bi anadwo yɛn baanu nyinaa sosoo dae. Ná ɛsono obiara dae ne ne nkyerɛase.+ 12 Saa bere no na yɛne Hebrini+ aberante bi a ɔyɛ awɛmfo panyin+ no akoa na ɛwɔ hɔ. Na bere a yɛka kyerɛɛ no no,+ ofii ase kyerɛɛ yɛn ase. Ɔkyerɛɛ obiara dae ase sɛnea ɛte. 13 Na nea ɔkae no ara na ɛbaa mu. Me nsa kaa me dibea bio,+ nanso obiako no de, wɔsɛn no.”+ 14 Na Farao somae sɛ wonkoyi Yosef+ mfi afiase amoa no mu mmra ntɛm.+ Afei oyii n’abɔgyesɛ,*+ na ɔsesaa n’atade+ na ɔkɔɔ Farao anim. 15 Na Farao ka kyerɛɛ Yosef sɛ: “Maso dae bi, nanso obiara ntumi nkyerɛ ase. Na mate wo nka sɛ wo de, wote dae a, wutumi kyerɛ ase.”+ 16 Ɛnna Yosef buaa Farao sɛ: “Me de, mene hena? Onyankopɔn na ɔbɛma Farao ate asɛm a eye.”+ 17 Afei Farao ka kyerɛɛ Yosef sɛ: “Mesoo dae no, na migyina Nil asubɔnten ho. 18 Na mihui sɛ anantwi ason a wɔn ho yɛ fɛ na wɔadɔ srade apue afi Nil asubɔnten no mu, na na wɔrewe sare a ɛwɔ Nil ho no.+ 19 Afei anantwi ason foforo a wɔn ho yɛ tan na wɔafomfɔn ayɛ kanyaa nso dii wɔn akyi bae.+ Minhuu anantwi a wɔn ho yɛ tan saa da wɔ Egypt asase so ha baabiara. 20 Na anantwi a wɔafomfɔn na wɔn ho yɛ tan no memenee anantwi ason a wodi kan a wɔadɔ srade no.+ 21 Na wɔmemenee wɔn wiei no, na wunhu mpo sɛ biribi akɔ wɔn yafunu mu, efisɛ na wɔn ho da so ara yɛ tan.+ Afei m’ani tewee. 22 “Ɛno akyi no, mesan soo dae hui sɛ awi mmɛtem akɛse a ɛyɛ fɛ ason repuepue dua koro ho.+ 23 Afei awi mmɛtem ason foforo nteaanteaa a atwintwam a apuei mframa+ atwe mu nsu nso dii akyi bae. 24 Na awi mmɛtem nteaanteaa no memenee awi mmɛtem ason a ɛyɛ fɛ no.+ Mekaa eyinom nyinaa kyerɛɛ akɔmfo no,+ nanso wɔn mu biara antumi ankyerɛ me ase.”+ 25 Ɛnna Yosef ka kyerɛɛ Farao sɛ: “Farao dae no yɛ asɛnkoro. Nea nokware Nyankopɔn bɛyɛ no na waka akyerɛ Farao no.+ 26 Anantwi ason a wɔn ho yɛ fɛ no yɛ mfe ason. Saa ara na awi mmɛtem ason a ɛyɛ fɛ no nso yɛ mfe ason. Dae no yɛ biako. 27 Na anantwi ason a wɔafomfɔn na wɔn ho yɛ tan no yɛ mfe ason; na awi mmɛtem a ammɔ yiye na apuei mframa+ twee mu nsu no bɛyɛ mfe ason mu kɔm.+ 28 Eyi na maka akyerɛ Farao no: Nea nokware Nyankopɔn no bɛyɛ na wama Farao ahu yi.+ 29 “Mfe ason reba a aduan bebu so wɔ Egypt asase so baabiara. 30 Nanso ɛno akyi no ɔkɔm bɛba mfe ason, na nnipa renkae mpo sɛ aduan abu so wɔ Egypt asase so pɛn. Eyi bɛyɛ ɔkɔm fitaa a ɛbɛdosaw asase no nyinaa.+ 31 Na ɔkɔm a ɛbɛba no ano den nti, biribiara nni hɔ a ɛbɛkyerɛ sɛ aduan abu so pɛn wɔ asase no so. 32 Na dae no a wotĩĩ mu kyerɛɛ Farao mprenu no kyerɛ sɛ nokware Nyankopɔn asi asɛm no so dua,+ na nokware Nyankopɔn no bɛyɛ no ntɛm.+ 33 “Enti Farao nhwehwɛ ɔbarima a n’adwenem da hɔ a ɔwɔ nyansa na ɔnhwɛ Egypt+ asase so. 34 Afei Farao nyɛ ntɛm mpaw ahwɛfo wɔ asase no nyinaa so,+ na onnyigye aduan a ɛbɛba Egypt asase so no anum mu nkyem biako bere a aduan abu so mfe ason no.+ 35 Na mmere pa a ɛreba no du so a, wonnyigye aduan na wɔmmoaboa ano na Farao mfa ne nsa nto so, na wɔnkora so wɔ nkurow mu.+ 36 Afei ɔkɔm a ɛbɛba Egypt+ asase so mfe ason no ba a, wɔmfa aduan a wɔde asie no mma ɔmanfo, na ɔkɔm ansɛe asase no.”+ 37 Farao ne ne nhenkwaa nyinaa ani gyee asɛm no ho.+ 38 Enti Farao bisaa nhenkwaa no sɛ: “Onipa bɛn na yebenya no a ɔte sɛ oyi a Onyankopɔn honhom wɔ no so yi?”+ 39 Afei Farao ka kyerɛɛ Yosef sɛ: “Sɛ Onyankopɔn ama woahu eyinom nyinaa a,+ ɛnde obi foforo biara nni hɔ a n’adwenem da hɔ na ɔwɔ nyansa sɛ wo.+ 40 Mede me fie bɛhyɛ wo nsa,+ na me manfo nyinaa betie nea wobɛka biara.+ Agua a mete so yi nkutoo na mede bɛsen wo.”+ 41 Na Farao san ka kyerɛɛ Yosef sɛ: “Hwɛ, mede wo asi Egypt asase nyinaa so.”+ 42 Afei Farao yii pɛtea+ fii ne nsa de hyɛɛ Yosef nsa, na ɔde atade a wɔde nwera ayɛ hyɛɛ no, na ɔde sika kɔnmuade guu ne kɔn mu.+ 43 Ɛno akyi no ɔma ɔtenaa ne teaseɛnam a ɛto so abien mu,+ na wɔteɛɛm dii n’anim sɛ “Awrek!” Enti ɔde no sii Egypt asase nyinaa so. 44 Na Farao ka kyerɛɛ Yosef bio sɛ: “Mene Farao, nanso wommaa kwan a, obiara ntumi mma ne nsa anaa ne nan so wɔ Egypt asase nyinaa so.”+ 45 Na Farao too Yosef din Safenat-Panea, na ɔde On+ sɔfo Potifera babea Asenat+ maa no aware. Na Yosef fii ase kyinkyinii Egypt asase so.+ 46 Yosef baa Egypt hene Farao anim no na wadi mfe aduasa.+ Afei Yosef fii Farao anim kɔfaa Egypt asase no so nyinaa. 47 Na mfe ason a wɔkyerɛ sɛ aduan bebu so no dui no, asase no maa nnɔbae bebree.+ 48 Na ɔboaboaa aduan a ɛbaa Egypt asase so wɔ mfe ason yi mu no ano, na wɔkoraa so wɔ nkurow mu.+ Ɔde nnɔbae a ɛwɔ afuw biara mu no kɔɔ kurow a ɛbɛn hɔ mu.+ 49 Afei Yosef boaboaa aduan pii ano+ te sɛ mpoano anhwea, na akyiri yi wogyaee kan, efisɛ na wontumi mmu ano.+ 50 Na ansa na ɔkɔm bere no reba no, Yosef ne On sɔfo Potifera babea Asenat woo mmabarima baanu.+ 51 Yosef frɛɛ ɔpanyin no Manase,+ efisɛ sɛnea ɔkae no, “Onyankopɔn ama me werɛ afi m’amanehunu ne me papa fie nyinaa.”+ 52 Ɔfrɛɛ nea ɔto so abien no Efraim,+ efisɛ sɛnea ɔkae no, “Onyankopɔn ama madɔ wɔ asase a mabrɛ wɔ so no so.”+ 53 Afei nkakrankakra mfe ason a aduan buu so wɔ Egypt asase so no baa awiei,+ 54 na ɔkɔm a ɛbɛba mfe ason no fii ase, sɛnea na Yosef aka no.+ Na ɔkɔm no baa nsase nyinaa so, nanso na aduan wɔ Egypt asase so baabiara.+ 55 Nkakrankakra ɔkɔm no tew sii Egypt asase nyinaa so, na nkurɔfo su guu Farao so sɛ ɔmma wɔn aduan.+ Na Farao ka kyerɛɛ Egyptfo nyinaa sɛ: “Monkɔ Yosef nkyɛn. Nea ɔbɛka akyerɛ mo biara, monyɛ.”+ 56 Ɔkɔm no baa asase nyinaa so.+ Afei bere a ɔkɔm no mu fii ase yɛɛ den wɔ Egypt asase so no, Yosef buebuee aduankora adan a ɛwɔ hɔ no nyinaa, na ɔtɔn aduan maa Egyptfo no.+ 57 Afei aman nyinaa baa Egypt bɛtɔɔ aduan fii Yosef hɔ, efisɛ na ɔkɔm no atew asi asase nyinaa so denneennen.+\nHebri asɛmfua a wɔkyerɛɛ ase no betumi akyerɛ sɛ oyii ne bogyesɛ ne ne tiri nhwi.


Enti monnyina pintinn, na momfa nokorɛ mmɔ mo asene, na monhyɛ tenenee nkataboɔ, na momfa Asɛmpa no asomdwoeɛ no nhyehyɛ mo nan. Yeinom nyinaa akyi no, momfa gyidie kyɛm, deɛ mode bɛdum ɔbɔnefoɔ bɛma a ɛrederɛ no. Momfa nkwagyeɛ dadeɛ kyɛ ne Honhom no akofena a ɛyɛ Onyankopɔn asɛm no.\nƐberɛ nyinaa mu mommɔ mpaeɛ wɔ Honhom mu, mpaeɛbɔ ahodoɔ ne nkotosrɛ mu. Yei enti monna mo ho so, na mommɔ mpaeɛ mma ahotefoɔ.


5 Mose 13 ASCB - Matej 13 CRO\n1Sɛ odiyifoɔ anaa obi a ɔnam daeɛso so ka ahintasɛm sɔre wɔ mo mu na ɔka nsɛnkyerɛnneɛ a ɛyɛ hu ne anwanwasɛm kyerɛ mo, 2na sɛ nsɛnkyerɛnneɛ anaa anwanwasɛm no ba mu na ɔka sɛ, “Momma yɛnni anyame foforɔ akyi (anyame a monnim wɔn) na yɛnsom wɔn” a, 3monntie saa odiyifoɔ anaa ɔdaeɛsofoɔ no nsɛm. Awurade, mo Onyankopɔn, resɔ mo ahwɛ sɛ modɔ no firi mo akoma ne mo kra mu nyinaa anaa. 4Awurade, mo Onyankopɔn, na ɛsɛ sɛ modi nʼakyi na ɔno na ɛsɛ sɛ mode obuo ne anidie ma no. Monni ne mmara so na monyɛ ɔsetie mma no; monsom no na momfam ne ho den. 5Ɛsɛ sɛ wɔkum saa odiyifoɔ anaa ɔdaeɛsofoɔ no, ɛfiri sɛ, ɔkasa tia Awurade, mo Onyankopɔn, a ɔyii mo firii Misraim nkoasom asase no so no; wayere ne ho sɛ ɔpɛ sɛ ɔtwe mo firi ɛkwan a Awurade, mo Onyankopɔn, ahyɛ sɛ momfa so no so. Ɛsɛ sɛ motutu abɔnefoɔ nyinaa firi mo mu.\n6Sɛ wo nuabarima, wo babarima, wo babaa, wo yere a wodɔ no anaa wʼadamfo pa bi fa sum ase ba wo nkyɛn bɛka kyerɛ wo sɛ, “Momma yɛnkɔsom anyame foforɔ, anyame a wo anaa wʼagyanom nhunuu bi da,” 7anyame a ɛyɛ nnipa a atwa wo ho ahyia dea, sɛ wɔbɛn anaa wɔwɔ akyiri firi asase ano kɔsi ano no a, 8mfa wo ho mma no, anaasɛ ntie no. Nhunu no mmɔbɔ. Mfa ne ho nkyɛ no na mmɔ ne ho ban nso. 9Kum na ɛsɛ sɛ wokum no. Fa wo nsa di ɛkan kum no ansa na nnipa nyinaa de wɔn nsa abɛka ho. 10Monsi no aboɔ nku no, ɛfiri sɛ, ɔpɛɛ sɛ ɔtwe wo firi Awurade, mo Onyankopɔn, a ɔyii mo firii Misraim nkoasom asase so no ho. 11Afei, Israel nyinaa bɛte na wɔasuro na obiara nni hɔ a ɔbɛfiri mo mu a, ɔbɛyɛ saa adeɛ no bio.\n12Sɛ ɛba sɛ mote wɔ nkuro a Awurade, mo Onyankopɔn, de rema mo no baako so sɛ 13nnipa bɔnefoɔ bi asɔre wɔ wɔn mu adi nnipa a wɔwɔ kuro no mu anim de wɔn akɔsi bɔne mu aka sɛ, “Momma yɛnkɔsom anyame foforɔ,” anyame a monhunuu bi da a, 14ɛsɛ sɛ mobisa mu, hwehwɛ mu yie. Na sɛ ɛyɛ nokorɛ na sɛ nhwehwɛmu ada no adi sɛ nnebɔneyɛ bi akɔ so wɔ mo mu a, 15ɛsɛ sɛ wɔde akofena kunkum wɔn a wɔwɔ kuro no mu nyinaa. Monsɛe kuro no pasapasa, emu nnipa ne afieboa. 16Afei, mommoaboa asadeɛ no nyinaa ano wɔ kuro no adwabɔeɛ na monhye no. Monhye kuro mu no ne emu nneɛma nyinaa mma ɛnyɛ sɛ ɔhyeɛ afɔdeɛ mma Awurade, mo Onyankopɔn. Saa kuro no nyɛ amamfo daa; ɛnsɛ sɛ wɔsane kyekyere bio. 17Asadeɛ a wɔde agu nkyɛn sɛ wɔbɛsɛe no no, mommfa bi. Sɛ moyɛ saa a, Awurade bɛdane afiri nʼabufuhyeɛ no ho na wahunu mo mmɔbɔ. Ne yam bɛhyehye no ama mo na wama mo adɔre sɛdeɛ ɔkaa ntam hyɛɛ mo agyanom bɔ no, 18ɛfiri sɛ, moyɛ ɔsetie ma Awurade mo Onyankopɔn, na modi ne mmara a mede rema mo ɛnnɛ yi so, na moyɛ deɛ ɛsɔ nʼani.\nASCB : 5 Mose 13


Nnwom Mu Dwom 5 – Akuapem Twi Contemporary Bible (AKCB)\nNnwom Mu Dwom 5:1-16\n1Maba me turo mu, me nuabea, mʼayeforo;\nmaboaboa me kurobow ne me nnuhuam ano.\nMadi me wokyɛm ne ɛwo;\nmanom me bobesa ne me nufusu.\nNnamfonom, munnidi na monnom;\nAdɔfonom, monnom nea ɛbɛmee mo dɔ.\n2Medae, nanso me koma anna.\nTie! me dɔfo rebɔ pon no mu;\n“Bue me, me nuabea, me dɔ,\nmʼaborɔnoma, a ne ho nni dɛm.\nObosu afɔw me tirim,\nanadwo mu bosu afɔw me nwi.”\nmensan mfa nhyɛ ana?\nMahohoro mʼanan ase,\nmemma ho nyɛ fi bio ana?\n4Me dɔfo yɛɛ sɛ ɔrebue pon no\nme koma fii ase bɔɔ kim kim wɔ me mu.\n5Mesɔree sɛ merekobue me dɔfo,\nna me nsa ho kurobow\nne me nsateaa ho aduhuam,\nyɛɛ korɔkorɔ no nsa ho.\n6Mibue maa me dɔfo no,\nnanso na ɔkɔ.\nNe kɔ no maa me ho dwiriw me.\nMehwehwɛɛ no nanso manhu no baabiara.\nMefrɛɛ no nanso wannye me so.\n7Awɛmfo no huu me\nbere a wɔrebɔ aporɔw wɔ kuropɔn no mu.\nWɔbobɔɔ me pirapiraa me;\nwoyii mʼatade kɔe;\nsaa awɛmfo a wɔwɛn afasu no!\n8Yerusalem mmabea, mehyɛ mo,\nsɛ muhu me dɔfo no a,\nasɛm bɛn na mobɛka akyerɛ no?\nMonka nkyerɛ no se ɔdɔ ama matɔ beraw.\n9Dɛn na wo dɔfo de sen afoforo,\nmmea ahoɔfɛfo mu ahoɔfɛ?\nDɛn na wo dɔfo de sen afoforo a\nenti wohyɛ yɛn sɛɛ?\n10Me dɔfo ho twa na ogyigye,\nwɔfa mpem du a, ɔyɛ sononko.\n11Ne ti yɛ sikakɔkɔɔ ankasa;\nne ti so nwi yɛ kuhaa,\nna ɛyɛ tuntum sɛ kwaakwaadabi.\n12Nʼaniwa aba te sɛ aborɔnoma a\nogyina asuwa bi ho;\nɛte sɛ nea wɔde nufusu aguare no,\nna etuatua hɔ sɛ abohemaa.\n13Nʼafono te sɛ pɛprɛ a wɔasɛw no kɛtɛ.\nƐho hua te sɛ aduhuam.\nNʼanofafa te sɛ sukooko\na ɛsosɔ kurobow.\n14Nʼabasa te sɛ sikakɔkɔɔ abaa\na wɔde sikabereɛbo asisi mu.\nNe nipadua te sɛ asonse a wɔatwiw ho\nna wɔde hoabo adura ho.\n15Nʼanan te sɛ abohemaa afadum a\nesisi sikakɔkɔɔ ankasa nnyinaso so.\nNe bɔbea te sɛ Lebanon a\nɔyɛ sononko sɛ ne sida.\n16Nʼano te sɛ ɔdɛ ankasa;\nɔkwan biara so, ne ho yɛ fɛ.\nMe dɔfo ni, mʼadamfo ni,\nAKCB : Nnwom Mu Dwom 5


Ma Wo Yiw Nyɛ Yiw—Mateo 5:37 | Study\nWotuu Wɔn Ho Mae Koraa—Wɔ Brazil\nAkokoduru a Yɛde Begyina Amanehunu Mu\nHonhom Bɛn na Woda no Adi?\nASETENAM NSƐM Yɛafa Nnamfo Mfe 60 Ni Nanso Afei Mpo na Yɛafi Ase\nMa Wo Yiw Nyɛ Yiw\n‘Mmofra Anom Asɛm’ Hyɛ Nkuran\nKENKAN WƆ Afrikaans Albanian Amharic Arabic Armenian Bicol Cebuano Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch English Estonian Ewe Finnish French Georgian German Greek Greenlandic Haitian Creole Hiligaynon Hungarian Iloko Indonesian Italian Japanese Kinyarwanda Kirghiz Korean Kwangali Kwanyama Latvian Lithuanian Malagasy Malay Mixe Ndebele Ndonga Norwegian Oromo Pangasinan Polish Portuguese Quechua (Ayacucho) Romanian Russian Sepedi Serbian Sesotho (Lesotho) Shona Slovak Slovenian Spanish Swati Swedish Tagalog Thai Tsonga Tswana Turkish Twi Ukrainian Venda Vietnamese Waray-Waray Xhosa Zulu\nƆwɛn-Aban—Nea Adesua Nsɛm Wom | October 2012\n“Ɛno ara ne sɛ momma mo Yiw nyɛ yiw, na mo Dabi nyɛ dabi.”—MAT. 5:37.\nHWƐ SƐ WUBETUMI ABUA ANAA:\nDɛn na Yesu ka faa ntanka ho?\nDɛn na Yesu yɛe a ɛkyerɛ sɛ odi asɛm biara a ɔka so?\nNneɛma bɛn mu na ɛsɛ sɛ yɛma yɛn Yiw yɛ Yiw?\n1. Dɛn na Yesu kae wɔ ntanka ho? Adɛn nti na ɔkaa saa?\nSƐ YƐBƐKA paa a, ɛho nhia sɛ nokware Kristofo ka ntam. Nea enti a ɛte saa ne sɛ wotie asɛm a Yesu kae yi: “Momma mo Yiw nyɛ yiw.” Nea ɔkae no kyerɛ sɛ sɛ obi ka asɛm a, ɛsɛ sɛ odi so. Ná Yesu adi kan aka sɛ: “Monnka ntam koraa.” Nea enti a ɔkaa saa ne sɛ na abɛyɛ nnipa pii su sɛ wɔbɛkeka ntam bere a wɔnyɛɛ wɔn adwene sɛ wɔbɛyɛ nea wɔaka no. Sɛ obi amma ne Yiw anyɛ yiw, na ne Dabi anyɛ dabi a, ɛbɛkyerɛ sɛ ɔnyɛ ɔnokwafo. Ɛba saa a, na wama “ɔbɔnefo no” anya no.—Monkenkan Mateo 5:33-37.\n2. Adɛn nti na yebetumi aka sɛ ɛnyɛ ntanka nyinaa na ɛyɛ bɔne?\n2 Asɛm a Yesu kae no kyerɛ sɛ, sɛ obi ka ntam biara a ɛyɛ bɔne anaa? Ɛnte saa ankasa. Adesua a edi eyi anim no ma yehui sɛ ɛtɔ da bi a na Yehowa Nyankopɔn ne ne somfo nokwafo Abraham ka ntam wɔ asɛnhia bi ho. Afei nso na Onyankopɔn Mmara hwehwɛ sɛ nkurɔfo ka ntam de siesie nsɛm bi. (Ex. 22:10, 11; Num. 5:21, 22) Enti mmere bi wɔ hɔ a ɛho behia sɛ Kristoni ka ntam wɔ asɛnnibea de kyerɛ sɛ asɛm a ɔreka no yɛ nokware. Ɛtɔ da bi nso a, Kristoni bɛka ntam de akyerɛ sɛ ɔbɛyɛ biribi anaasɛ ɔbɛka ntam ama asɛm bi atwa, nanso eyi ntaa nsi. Bere a ɔsɔfo panyin no ka kyerɛɛ Yesu sɛ ɔnka ‘nokware wɔ Onyankopɔn anim’ no, Yesu ne no antwe, na mmom ɔkaa nokware kyerɛɛ Yudafo Sanhedrin no. (Mat. 26:63, 64) Ná ɛnyɛ nhyɛ sɛ Yesu bɛka ntam. Nanso na ɔtaa ka asɛm yi: “Nokware, nokware, mise mo sɛ.” Ná ɔka saa de si so dua sɛ nea ɔreka no yɛ nokware turodoo. (Yoh. 1:51;13:16, 20, 21, 38) Momma yɛnhwɛ nneɛma foforo a yebetumi asua afi Yesu, Paulo, ne afoforo hɔ na yɛn nso yɛn Yiw ayɛ Yiw.\nYESU MAA NE “YIW” YƐƐ YIW\nEfi bere a wɔbɔɔ Yesu asu kosii sɛ owui no, odii ɛbɔ a ɔhyɛɛ n’Agya no so\n3. Ɛbɔ bɛn na Yesu hyɛɛ Onyankopɔn wɔ mpaebɔ mu? Dɛn na ne soro Agya no yɛe wɔ ho?\n3 ‘Hwɛ! Maba sɛ merebɛyɛ w’apɛde, O Onyankopɔn.’ (Heb. 10:7) Yesu bɔɔ saa mpae yi de kyerɛe sɛ ɔde ne ho nyinaa ama Onyankopɔn sɛ ɔbɛyɛ n’apɛde ma biribiara a waka afa Aseni no ho abam. Ɔmaa kwan mpo maa Satan ‘kaa ne nantin.’ (Gen. 3:15) Onipa foforo biara nni hɔ a watu ne ho asi hɔ ayɛ ade kɛse a ɛte saa da. Yehowa tiee ne Ba no na ɔkae sɛ wagye no atom. Wanka sɛ Yesu nka ntam sɛ obedi ne bɔhyɛ so.—Luka 3:21, 22.\n4. Dɛn na Yesu yɛe de kyerɛe sɛ ɔmaa ne Yiw yɛɛ Yiw?\n4 Nea Yesu kae no, ɛno ara na ɔyɛe, enti ɔmaa ne Yiw yɛɛ Yiw. Wamma biribiara anyi n’adwene amfi adwuma titiriw a n’Agya de hyɛɛ ne nsa no so. Ɔkɔɔ so ara kaa Onyankopɔn Ahenni ho asɛmpa na ɔkyerɛkyerɛɛ nnipa a Onyankopɔn atwe wɔn aba ne nkyɛn no ma wɔbɛyɛɛ asuafo. (Yoh. 6:44) Bible ma yehu sɛ Yesu yɛ ɔnokwafo a odi n’asɛm so. Ɛka sɛ: “Onyankopɔn bɔhyɛ dodow nyinaa nam no so ayɛ Yiw.” (2 Kor. 1:20) Enti sɛ yɛreka wɔn a wɔhyɛɛ Agya no bɔ a wodii so a, Yesu da mu fua. Afei yɛbɛhwɛ obi a ɔbɔɔ mmɔden suasuaa Yesu.\nPAULO MAA NE “YIW” YƐƐ YIW\n5. Dɛn na ɔsomafo Paulo yɛe a yebetumi asuasua?\n5 “Menyɛ dɛn, Owura?” (Aso. 22:10) Eyi ne asɛm a Paulo anaa Saul bisae bere a Awurade Yesu a wɔahyɛ no anuonyam yii ne ho adi kyerɛɛ no wɔ anisoadehu mu no. Saa bere no na Kristo pɛ sɛ Saul gyae n’asuafo a ɔretaa wɔn no. Eyi nti Saul sesaa n’akwan bɔɔ asu, na ogye toom sɛ obedi Yesu ho adanse wɔ amanaman mu. Efi saa bere no kosii sɛ Paulo wui no, ɔfrɛɛ Yesu ne ‘Wura’ na ɔyɛɛ nea ne wura kae biara. (Aso. 22:6-16; 2 Kor. 4:5; 2 Tim. 4:8) Yesu kaa ebinom ho asɛm sɛ: “Dɛn nti na mofrɛ me ‘Awurade! Awurade!’ nanso monyɛ nea meka no?” (Luka 6:46) Paulo de, na ɔnte saa. Yesu pɛ sɛ wɔn a wɔfrɛ no Awurade no nyinaa yɛ nea ɔka biara sɛnea ɔsomafo Paulo yɛe no.\n6, 7. (a) Dɛn nti na bere a Paulo yɛɛ n’adwene sɛ ɔbɛkɔ Korinto no, ɔsesaa n’adwene? Dɛn nti na wɔn a wɔkae sɛ Paulo nyɛ ɔnokwafo no nni nnyinaso biara? (b) Ɛsɛ sɛ yebu mpanyimfo a wodi yɛn anim no dɛn?\n6 Paulo de nsi ne ahokeka kaa Ahenni no ho asɛm wɔ Asia Kumaa ne Europa nyinaa; ɔhyehyɛɛ asafo pii na akyiri yi ɔsan kɔsrasraa wɔn. Ɛtɔ da bi na ɔrekyerɛw wɔn a, ɔka ntam de kyerɛ sɛ nea ɔreka no yɛ nokware. (Gal. 1:20) Bere bi nnipa bi a wɔwɔ Korinto kae sɛ Paulo nni n’asɛm so. Enti oyii n’ano sɛ: “Onyankopɔn yɛ ɔnokwafo ma enti yɛn asɛm a yɛka kyerɛɛ mo no, yɛnka Yiw nka Dabi.” (2 Kor. 1:18) Bere a Paulo rekyerɛw saa asɛm no, na wafi Efeso abedu Makedonia a n’ani kyerɛ Korinto. Mfiase no na Paulo ayɛ n’adwene sɛ ɔbɛkɔ Korinto ansa na waba Makedonia. (2 Kor. 1:15, 16) Nanso ɔyɛɛ nsakrae wɔ n’akwantu mu sɛnea ɛnnɛ nso ɛtɔ bere bi a ahwɛfo akwantufo tumi sesa bere a wɔahyɛ sɛ wɔbɛkɔ akɔsra asafo bi no. Ɛnyɛ nea ɛbɛma wɔn ho atɔ wɔn anaa nsɛm nketenkete nti na wɔyɛ saa nsakrae no, na mmom wɔyɛ saa bere a asɛnhia bi asɔre. Biribi pa bi nti na Paulo ankɔ Korinto ntɛm sɛnea na wahyehyɛ no. Asafo no ara yiyedi nti na ɔyɛɛ saa. Ɛyɛ dɛn?\n7 Bere a Paulo yɛɛ n’adwene sɛ ɔbɛkɔ Korinto no, ɔtee asɛm bi a na ɛyɛ asefem. Ná Korintofo no ama kwan ma mpaapaemu ne ɔbrasɛe rekɔ so wɔ wɔn mu. (1 Kor. 1:11; 5:1) Enti Paulo kyerɛw krataa a edi kan kɔmaa Korintofo no, na otuu wɔn fo ma wohuu aniberesɛm a ɛwɔ asɛm no mu sɛnea ɛbɛyɛ a wɔbɛteɛteɛ nneɛma. Na anka Paulo befi Efeso akɔ Korinto tee, nanso ɔtwentwɛn so kakra sɛnea ɛbɛyɛ a asafo no benya kwan de n’afotu no ayɛ adwuma, na sɛ ɔkɔsra wɔn a wɔanyɛ basaa na mmom wɔn ani agye. Bere a Paulo kyerɛw ne krataa a ɛto so abien no, ɔdaa no adi sɛ asɛm a esii yi nti na ɔsesaa ne nhyehyɛe no na ɛnyɛ biribi foforo biara. Ɔkae sɛ: “Onyankopɔn ne me kra dansefo sɛ nea ɛbɛyɛ a mo werɛ renhow pii nti na minnya mmaa Korinto no.” (2 Kor. 1:23) Mommma yɛnnyɛ yɛn ade sɛ wɔn a wɔkasa tiaa Paulo no; mmom, momma yenni mpanyimfo a wodi yɛn anim no ni. Nokwasɛm ne sɛ ɛsɛ sɛ yesuasua Paulo sɛnea ɔno nso suasuaa Kristo no.—1 Kor. 11:1; Heb. 13:7.\nAFOFORO A WƆMAA WƆN “YIW” YƐƐ YIW\n8. Dɛn na Rebeka yɛe a yebetumi asuasua?\n8 “Mɛkɔ.” (Gen. 24:58) Eyi ne asɛm a Rebeka kae bere a ne maame ne ne nuabarima bisaa no sɛ ɔpɛ sɛ ɔware Abraham ba Isak no. Ná obefi fie saa da no ara ne Abraham akoa no atwa kwan kilomita 800 (kwansin 500). (Gen. 24:50-58) Rebeka maa ne Yiw yɛɛ Yiw, na ɔbrɛɛ ne ho ase maa ne kunu Isak na ɔkɔɔ so som Onyankopɔn. Ne nkwa nna a aka nyinaa ɔtenaa ntamadan mu sɛ ɔhɔho wɔ Bɔhyɛ Asase no so. Rebeka nokwaredi nti, Onyankopɔn hyiraa no, na ɔbɛyɛɛ Aseni a na wɔahyɛ ne ho bɔ, Yesu Kristo, nanabea.—Heb. 11:9, 13.\n9. Dɛn na Rut yɛe a ɛkyerɛ sɛ ɔmaa ne Dabi yɛɛ Dabi?\n9 “Dabi, yɛne wo nyinaa bɛkɔ wo nkurɔfo nkyɛn.” (Rut 1:10) Eyi ne asɛm a Rut ne Orpa a wofi Moab ka kyerɛɛ wɔn asebea Naomi. Saa bere no na Naomi fi Moab resan akɔ Betlehem. Ná Naomi ne ne nsenom nyinaa yɛ akunafo, na ɔsrɛɛ wɔn sɛ wɔnsan nkɔ wɔn kurom. Akyiri yi Orpa san n’akyi. Nanso Rut de, ɔmaa ne Dabi yɛɛ Dabi. (Monkenkan Rut 1:16, 17.) Ogyaw n’abusua ne Moab atoro som hɔ de ne ho fam Naomi ho. Ɔde ne nkwa nna a aka nyinaa som Yehowa, na Yehowa nso hyiraa no. Bere a Mateo reka Kristo anato no, ɔbɔɔ mmea baanum pɛ din; Rut ka ho.—Mat. 1:1, 3, 5, 6, 16.\n10. Dɛn na Yesaia yɛe a yebetumi asuasua?\n10 “Mini, soma me.” (Yes. 6:8) Yesaia na ɔkaa saa asɛm yi. Ansa na ɔreka saa no, onyaa anisoadehu bi na ohui sɛ Yehowa te N’ahengua so wɔ Israel asɔrefie no atifi. Yesaia tee Yehowa nne wɔ anisoadehu no mu sɛ: “Hena na mensoma no, na hena na ɔbɛkɔ ama yɛn?” Ná Yehowa pɛ obi asoma no ma wakɔbɔ ne man asoɔdenfo no kɔkɔ. Bere a Yesaia gyee so sɛ ɔbɛkɔ no, ɔmaa ne Yiw yɛɛ Yiw. Ɔde mfe 46 somee sɛ Onyankopɔn diyifo. Ɔhyɛɛ nkɔm sɛ Onyankopɔn bɛtwe ne man asoɔdenfo no aso, na akyiri yi wasan ama wɔabɛsom no bio.\n11. (a) Dɛn nti na ɛsɛ sɛ yedi yɛn asɛm so? (b) Nnipa bɛn na wɔamma wɔn Yiw anyɛ Yiw?\n11 Dɛn nti na Yehowa ama wɔakyerɛw saa nsɛm yi nyinaa wɔ n’Asɛm mu ama yɛn? Sɛ wɔka sɛ yɛmma yɛn Yiw nyɛ Yiw a, dɛn nti na ɛsɛ sɛ yɛfa no aniberesɛm? Bible ka pefee sɛ ‘apamsɛefo fata owu.’ (Rom. 1:31, 32) Egypt hene Farao, Yuda hene Sedekia, ne Anania ne Safira nyinaa yɛ nnipa a Bible ka sɛ wɔamma wɔn Yiw anyɛ Yiw. Nea wɔyɛe no anwie wɔn yiye, na eyi yɛ kɔkɔbɔ ma yɛn.—Ex. 9:27, 28, 34, 35; Hes. 17:13-15, 19, 20; Aso. 5:1-10.\n12. Dɛn na ɛbɛboa yɛn ma yɛadi yɛn asɛm so?\n12 Yɛte “nna a edi akyiri mu,” na nnipa dodow no ara ‘nni nokware’; “wɔde nyamesom pa adura wɔn anim, nanso wɔmfa tumi a ɛwom no nyɛ adwuma.” (2 Tim. 3:1-5) Ɛsɛ sɛ yɛbɔ mmɔden sɛ yɛne saafo no remfa yɔnko. Mmom, momma yɛne wɔn a wɔpɛ sɛ wɔn Yiw yɛ Yiw no mmɔ bere nyinaa.—Heb. 10:24, 25.\nWO YIW A EHIA PAA\n13. Yiw a ehia paa bɛn na Yesu Kristo kyidini ka?\n13 Bɔhyɛ a emu yɛ duru sen biara ne sɛ obi behyira ne ho so ama Onyankopɔn. Sɛ obi pɛ sɛ odi Yesu akyi a, wobisa no nsɛm abiɛsa bi a ɛbɛhwehwɛ sɛ obua Yiw. Wobisa nsɛm yi hwɛ sɛ ampa-ne-ampa ara onim anammɔn a ɔpɛ sɛ otu no anaa. (Mat. 16:24) Nea edi kan, sɛ obi pɛ sɛ ofi asɛnka ase a, mpanyimfo baanu hyia no bisa no asɛm bi te sɛ: “So wopɛ sɛ woyɛ Yehowa Dansefo ampa?” Nea ɛto so abien, sɛ onipa no nya nkɔso na ɔpɛ sɛ ɔbɔ asu a, mpanyimfo ne no hyia bisa no sɛ, “So woahyira wo ho so ama Yehowa wɔ mpaebɔ mu?” Nea ɛto so abiɛsa, edu asubɔ da no a, ɔkasafo no bisa onii a ɔpɛ sɛ ɔbɔ asu no sɛ: “Wugyina Yesu Kristo afɔrebɔ no so anu wo ho wɔ wo bɔne ho, na woahyira wo ho so ama Yehowa sɛ wobɛyɛ n’apɛde anaa?” Enti asubɔfo no gyina adansefo anim ka Yiw de hyɛ bɔ sɛ wɔbɛsom Onyankopɔn daa.\nSo woredi wo Yiw a ehia paa no so?\n14. Ɛwɔ hɔ ara a nsɛm bɛn na ɛsɛ sɛ yebisa yɛn ho?\n14 Sɛ afei na woabɔ asu oo, sɛ wode mfe pii na asom Onyankopɔn oo, ɛwɔ hɔ ara a bisa wo ho sɛ: ‘Misuasua Yesu Kristo ma me Yiw yɛ Yiw ma enti meredi bɔ a mahyɛ Yehowa no so? Mitie Yesu asɛm ma enti mekɔ so yɛ asɛnka ne asuafoyɛ adwuma no de kyerɛ sɛ ɛno ne adwuma a ehia me paa?’—Monkenkan 2 Korintofo 13:5.\n15. Nneɛma bɛn mu na ehia sɛ yɛma yɛn Yiw yɛ Yiw?\n15 Yehyira yɛn ho so ma Onyankopɔn a yɛhyɛ no bɔ, nanso sɛ yebetumi adi bɔhyɛ yi so a, ɛsɛ sɛ yedi nokware wɔ nneɛma foforo a ehia mu. Nhwɛso bi ni: Sɛ woaware a, wokaa ntam sɛ wobɛdɔ wo hokafo na woadi no ni. So wudi so? Wo ne obi ayɛ adwuma ho nhyehyɛe anaa asafo no ama woahyehyɛ krataa bi? Sɛ saa a, ɛnde nea woaka wom sɛ wobɛyɛ no di so. Onua hianiwa bi ato nsa afrɛ wo sɛ bedidi ma woapene so? Ɛnde sɛ obi foforo to nsa frɛ wo na wususuw sɛ ne hɔ bɛyɛ dɛ mpo a, ɛnsɛ sɛ wutwa ohianiwa no de mu kɔ ɛno. Sɛ woreyɛ afie afei asɛnka adwuma no na wohyɛ obi bɔ sɛ wobɛsan aba ne nkyɛn a, ɛsɛ sɛ woma wo Yiw yɛ Yiw. Woyɛ saa a, Yehowa bɛma w’asɛnka adwuma no asow aba.—Monkenkan Luka 16:10.\nYƐN SƆFO PANYIN NE YƐN HENE YESU BOA YƐN\n16. Sɛ yɛka asɛm bi na yɛanni so a, dɛn na ɛsɛ sɛ yɛyɛ?\n16 Yɛnyɛ pɛ enti ɛnyɛ nwonwa sɛ Bible ka sɛ “yɛn nyinaa di mfomso mpɛn pii.” Yɛn kasa mu paa na yedi mfomso. (Yak. 3:2) Sɛ yɛka sɛ yɛbɛyɛ biribi na yɛantumi anni yɛn asɛm so a, dɛn na ɛsɛ sɛ yɛyɛ? Bere a Onyankopɔn de Mmara no maa Israelfo no, na ɛwɔ Mmara no mu sɛ, sɛ obi “pere ne ho ka ntanhunu” a, wobetumi apata ama ne bɔne. (Lev. 5:4-7, 11) Sɛ Kristoni nso ka asɛm na wanni so a, nhyehyɛe bi wɔ hɔ a wobetumi de apata ama ne bɔne. Sɛ yɛka yɛn bɔne no kyerɛ Yehowa a, ɔnam yɛn Sɔfo Panyin, Yesu Kristo, so behu yɛn mmɔbɔ na ɔde akyɛ yɛn. (1 Yoh. 2:1, 2) Nanso sɛ yɛpɛ sɛ yenya Onyankopɔn anim dom a, ɛsɛ sɛ yɛda no adi sɛ yɛasakra yɛn adwene ampa. Sɛ nhwɛso no, ɛnsɛ sɛ yɛde yɛ yɛn su sɛ yebebu yɛn bɔhyɛ so. Afei nso sɛ yɛanni yɛn asɛm so na ɛkɔfa ɔhaw bi ba a, ɛsɛ sɛ yɛhwɛ siesie ma yiye tɔ yiye. (Mmeb. 6:2, 3) Nanso ne papa mu paa ne sɛ yɛbɛhwɛ yiye na yɛampere yɛn ho anhyɛ bɔ a yɛrentumi nni so.—Monkenkan Ɔsɛnkafo 5:2.\n17, 18. Nhyira a ɛkyɛn so bɛn na ɛda hɔ retwɛn wɔn a wɔbɔ mmɔden sɛ wɔbɛma wɔn Yiw ayɛ Yiw no nyinaa?\n17 Nhyira a ɛkyɛn so da hɔ retwɛn Yehowa asomfo a wɔbɔ mmɔden sɛ wɔbɛma wɔn Yiw ayɛ Yiw no! Kristofo 144,000 a wɔasra wɔn no benya nkwa a owu nnim wɔ soro, na wɔbɛka Yesu ho wɔ n’Ahenni mu ne no ‘adi hene mfe apem.’ (Adi. 20:6) Nnipa mpempem pii nso benya hokwan atena paradise asase so ma Kristo adi wɔn so. Saa bere no, wɔbɛboa wɔn ma wɔn nipadua ne wɔn nsusuwii nyinaa ayɛ pɛ.—Adi. 21:3-5.\n18 Sɛ Yesu Mfirihyia Apem Nniso no ba awiei a, wɔbɛsɔ nnipa ahwɛ. Wɔn a wobedi nokware wɔ sɔhwɛ a etwa to no mu no bɛtena Paradise, na saa bere no obiara begye ne yɔnko adi sɛ obedi ne bɔhyɛ so. (Adi. 20:7-10) Obiara Yiw bɛyɛ Yiw, na ne Dabi ayɛ Dabi. Efisɛ wɔn a wɔbɛtena hɔ saa bere no nyinaa besuasua yɛn soro Agya Yehowa, “nokware Nyankopɔn” a ɔdɔ yɛn no yiye.—Dw. 31:5.\nƆWƐN-ABAN—NEA ADESUA NSƐM WOM October 2012


30 Bere a Dawid ne ne mmarima no reba Siklag,+ da a ɛto so abiɛsa no, Amalekfo+ bɛfow anafo fam ne Siklag, na wɔbɔɔ Siklag de ogya hyewee, 2 na wɔfaa mmea+ ne biribiara a ɛwɔ hɔ nnommum, efi akumaa so kosi ɔkɛse so. Wɔankum obiara, na mmom wɔtwee wɔn sii kwan so kɔe. 3 Bere a Dawid ne ne mmarima no baa kurow no mu no, hwɛ, na wɔde ogya ahyew, na wɔn yerenom ne wɔn mmabarima ne wɔn mmabea nso, wɔafa wɔn nnommum kɔ. 4 Ɛnna Dawid ne nnipa a wɔka ne ho no maa wɔn nne so sui+ kosii sɛ wɔannya ahoɔden ansũ bio. 5 Dawid yerenom baanu no, Yesreelni Ahinoam+ ne Abigail,+ Karmelni Nabal yere no nso, na wɔafa wɔn nnommum kɔ. 6 Dawid ho hiahiaa+ no papaapa efisɛ nnipa no kae sɛ wobesiw no abo;+ wɔn nyinaa bo fuwii,+ wɔn mmabarima ne wɔn mmabea no nti. Na Dawid hyɛɛ ne ho den Yehowa, ne Nyankopɔn mu.+ 7 Ɛnna Dawid ka kyerɛɛ Ahimelek ba ɔsɔfo Abiatar+ sɛ: “Mesrɛ wo, fa asɔfotade+ no bra me nkyɛn.” Na Abiatar de asɔfotade no baa Dawid nkyɛn. 8 Na Dawid bisaa Yehowa+ sɛ: “Mintiw afowfo yi anaa? Mɛto wɔn?” Ɛnna ɔka kyerɛɛ no sɛ:+ “Tiw wɔn, na wobɛto wɔn, na ogye nso, wubegye.”+ 9 Ɛhɔ ara na Dawid sii kwan so, ɔne mmarima ahansia+ a wɔka ne ho no, na wɔkɔe ara koduu Besor subon no ho, na mmarima a wɔantumi antoa so no gyinae. 10 Na Dawid ne mmarima ahanan toaa so tiw+ wɔn, na mmarima ahanu a wɔabrɛ a wɔantumi antwa Besor subon+ no gyinae. 11 Na wohuu Egyptni+ barima bi wɔ wuram hɔ. Enti wɔfaa no kɔmaa Dawid, na wɔmaa no paanoo dii, na wɔmaa no nsu nomee. 12 Wɔsan maa no borɔdɔma a wɔabɔ no tɔw ne bobe tetare+ abien. Na odii, na ne honhom+ san baa ne mu, efisɛ na onnidii na ɔnnom nsu nnansa, awia ne anadwo. 13 Ɛnna Dawid bisaa no sɛ: “Hena nipa ne wo, na ɛhe na wufi?” Na obuae sɛ: “Meyɛ akoa a mifi Egypt, Amalekni bi akoa ne me, nanso me wura agyaw me ha efisɛ nnansa ni a meyaree.+ 14 Yɛn na yɛkɔfow Keretifo+ anafo fam ne Yuda asase ne Kaleb+ anafo de ogya hyew Siklag no.” 15 Ɛnna Dawid bisaa no sɛ: “Wubedi m’anim de me akɔ afowfo no nkyɛn?” Na ɔkae sɛ: “Ka me ntam+ Onyankopɔn din mu sɛ worenkum me, na worenyi me nhyɛ me wura nsa,+ na medi w’anim akɔ afowfo no nkyɛn.” 16 Ɛnna ɔde no sian kɔe,+ na asade pii a nkurɔfo no akɔfa afi Filistifo asase so ne Yuda asase so no nyinaa nti,+ ná wɔatow pon sensam fam hɔ nyinaa redidi nom na wɔregye wɔn ani.+ 17 Na Dawid kunkum wɔn fi anɔpahema kosii anwummere, na ɔsɛee wɔn; wɔn mu biako mpo anka,+ gye mmerante ahanan na wɔtenatenaa yoma so guanee. 18 Na Dawid gyee nea Amalekfo no fae+ nyinaa; Dawid yerenom baanu no nso, ogyee wɔn. 19 Wɔn nsa kaa wɔn biribiara, efi akumaa so kosi ɔkɛse so, wɔn mmabarima ne wɔn mmabea ne asade no ne nneɛma a wɔfae no nyinaa.+ Dawid gyee biribiara. 20 Enti Dawid faa wɔn nguan ne wɔn anantwi nyinaa, na wɔde wɔn dii wɔn mmoa no anim bae. Ɛnna wɔkae sɛ: “Dawid asade ni.”+ 21 Dawid beduu mmarima ahanu+ a na wɔabrɛ a wɔantumi ne Dawid ankɔ a wɔma wɔtenaa Besor subon ho no nkyɛn, na wofii adi sɛ wɔrebehyia Dawid ne nnipa a wɔka ne ho no. Bere a Dawid bɛn wɔn no, obisaa wɔn sɛnea wɔn ho te. 22 Nanso mmarima a wɔne Dawid kɔe no mu nnipa bɔne ne ahuhufo+ no kae sɛ: “Wɔne yɛn ankɔ nti yɛremma wɔn asade a yɛakogye no bi, gye obiara yere ne ne mma na yɛde wɔn bɛma wɔn na wɔadi wɔn anim akɔ.” 23 Ɛnna Dawid kae sɛ: “Me nuanom, monnyɛ nea Yehowa de ama yɛn+ no saa, efisɛ wabɔ yɛn ho ban+ de afowfo a wɔbaa yɛn so no ahyɛ yɛn nsa.+ 24 Hena na ɔne mo bɛyɛ adwene asɛm yi ho? Sɛnea wɔn a wɔkɔɔ ɔsa no bi kyɛfa te no, saa na wɔn a wɔtenaa nneɛma ho+ no nso kyɛfa bɛyɛ. Obiara benya bi.”+ 25 Efi saa da no, ɔde yɛɛ ahyɛde ne atemmude+ wɔ Israel de besi nnɛ. 26 Bere a Dawid beduu Siklag no, ɔde asade no bi kɔmaa Yuda mpanyimfo a wɔyɛ ne nnamfonom+ no sɛ: “Hwɛ, Yehowa atamfo mu asade a wɔde rebɛkyɛ+ mo ni.” 27 Ɔde bi kɔmaa wɔn a wɔwɔ Betel,+ ne wɔn a wɔwɔ Ramot+ a ɛwɔ anafo fam, ne wɔn a wɔwɔ Yatir,+ 28 ne wɔn a wɔwɔ Aroer, ne wɔn a wɔwɔ Sifmot, ne wɔn a wɔwɔ Estemoa,+ 29 ne wɔn a wɔwɔ Rakal, ne wɔn a wɔwɔ Yerameelfo+ nkurow mu, ne wɔn a wɔwɔ Kenifo+ nkurow mu, 30 ne wɔn a wɔwɔ Horma,+ ne wɔn a wɔwɔ Borasan,+ ne wɔn a wɔwɔ Atak, 31 ne wɔn a wɔwɔ Hebron,+ ne wɔn a wɔwɔ mmeae a Dawid ne ne mmarima no kyinkyinii hɔ no nyinaa.


Nkɔmmɔdɛ Ma Aware Sɔ | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Asɛm a wɔka wɔ bere a ɛfata mu no te sɛ sika aduaba a egu dwetɛ anwenne mu.”—MMEB. 25:11.\nƆkwan bɛn so na nhumu ma nkɔmmɔdɛ tena aware mu?\nDɛn nti na ehia sɛ awarefo no mu biara bu ne yɔnko?\nƆkwan bɛn so na ahobrɛase boa aware?\n1. Ɔkwan bɛn so na nkɔmmɔ ama ebinom aware asɔ?\nONUA bi a ɔwɔ Canada kae sɛ: “M’ani nka obiara ho sɛ me yere.” Ɔde kaa ho sɛ, “Sɛ me yere wɔ me nkyɛn a, na me ho abae me, na me haw so atew.” Ɔbarima bi a ɔwɔ Australia kyerɛw sɛ: “Me ne me yere atena mfe 11 ni, nanso da koro mpo ntwaam a me ne no nkasae. Yɛn mu biara gye ne yɔnko di, na yensuro sɛ yɛn aware begu. Eyi nyinaa amma kwa. Asɛm no ara ne sɛ yegye bere twetwe nkɔmmɔ.” Onuawa bi a ɔwɔ Costa Rica nso kae sɛ: “Nkɔmmɔdɛ ama yɛn aware asɔ, nanso ɛnyɛ ɛno nko ara. Nea ɛte ne sɛ ama yɛabɛn Yehowa paa na ayi yɛn afi sɔhwɛ pii mu. Yɛn mu biara nkɔ nnyaw ne yɔnko, na yehu sɛ yɛn dɔ asɔ.”\n2. Adɛn nti na ɛtɔ da bi a nkɔmmɔbɔ yɛ den?\n2 Ɛnde, wo ne wo hokafo gye bere bɔ nkɔmmɔ ma mo ani gye, anaa ɛtɔ da a na nneɛma ayɛ bisibasaa? Ɛsɛ sɛ yegye tom sɛ awarefo no mu biara nyɛ pɛ; ɛsono obiara suban ne baabi a wɔteetee no. Eyi nti ɛtɔ da bi a ɛyɛ den sɛ wɔbɛbɔ nkɔmmɔ. (Rom. 3:23) Bio, ɛsono ɔkwan a awarefo no mu biara fa so kasa. Eyi nti aware ho abenfo a wɔfrɛ wɔn John M. Gottman ne Nan Silver kae sɛ: “Aware nna fam. Egye animia ne adwumaden na atumi agyina.”\n3. Dɛn na ɛboa awarefo ma wɔn aware sɔ?\n3 Ampa, aware bɛsɔ a, egye adwumaden. Nanso sɛ awarefo dɔ wɔn ho a, wobenya anigye a enni kabea. (Ɔsɛnk. 9:9) Momma yɛmfa Isak ne Rebeka nyɛ nhwɛso. Na wɔdɔ wɔn ho. (Gen. 24:67) Wɔtena kyɛe nanso biribiara nni hɔ a ɛkyerɛ sɛ wɔn ho fonoo wɔn ho anaa wɔn dɔ ano dwoe. Saa na nnipa pii aware te nnɛ. Dɛn na aboa wɔn? Obiara ka ne tirim asɛm kyerɛ ne yɔnko; wɔmfa biribiara nsie. Wɔrebɔ nkɔmmɔ a, wɔde nhumu, ɔdɔ, obu, ne ahobrɛase na ɛyɛ saa. Sɛ awarefo ma saa su yi di akoten wɔ wɔn aware mu a, nkɔmmɔdɛ rempa aware no mu da. Momma yensusuw saa su yi ho.\n4, 5. Awarefo wɔ nhumu a, ɔkwan bɛn so na ebetumi aboa wɔn ma wɔate wɔn ho ase? Ma nhwɛso.\n4 Mmebusɛm 16:20 ka sɛ: “Nea ɔda nhumu adi wɔ asɛm mu no, ebesi no yiye.” Ampa, sɛ obi da nhumu adi wɔ n’aware anaa n’abusua mu a, esi no yiye. (Monkenkan Mmebusɛm 24:3.) Sɛ obi pɛ nhumu ne nyansa a, ɔrentumi nkwati Onyankopɔn Asɛm. Genesis 2:18 ma yehu sɛ Onyankopɔn yɛɛ ɔbea sɛ ɔnyɛ ɔbarima hokafo. Wanyɛ no sɛ ɔbarima sɛso pɛpɛɛpɛ. Eyi nti ɛsono ɔbarima ɛnna ɛsono ɔbea koraa. Ɛsono ɔkwan a mmea fa so bɔ nkɔmmɔ ɛnna ɛsono mmarima de. Mmea dodow no ara taa ka nea ɛhaw wɔn ne nea wɔn ani gye ho. Wutie wɔn nkɔmmɔ a, wuhu sɛ nnipa ho hia wɔn na ayɔnkofa yɛ wɔn fɛ. Enti sɛ wo ne mmea rebɔ nkɔmmɔ a, wɔpɛ sɛ wokorɔkorɔ wɔn na woka nsɛm a ɛbɛma wɔn koma atɔ wɔn yam. Ɛno na ɛma wohu sɛ wodɔ wɔn. Nanso mmarima rebɔ nkɔmmɔ a, wɔntaa nka wɔn haw. Sɛ ɛnyɛ adwuma na wɔreka ho asɛm a, na ɛyɛ asɛm bi a asi a wɔrepɛ ano aduru. Bio, mmarima pɛ sɛ wo ne wɔn rekasa a, wudi wɔn ni.\n5 Onuawa bi a ɔwɔ Britain kae sɛ: “Sɛ asɛm bi si na me ne me kunu reka ho asɛm a, ɔnto ne bo ase ntie me; ɛno ara ne sɛ ‘yɛ sɛɛ, nyɛ sɛɛ.’ Nea ehia no ne sɛ obesiesie asɛm no, na ɛnyɛ sɛ obetie me. Sɛ ɛba saa a, etumi haw me paa efisɛ nea mepɛ ara ne sɛ me kunu betie me.” Ɔbarima bi kyerɛwee sɛ: “Mewaree foforo no, na mento me bo ase ntie me yere. Ɔrekasa a, n’ano nsi koraa na makyerɛ no nea ɔnyɛ. Nanso akyiri yi mibehui sɛ nea ɔpɛ ara ne sɛ mɛyɛ aso atie no.” (Mmeb. 18:13; Yak. 1:19) Ɔbarima a ɔwɔ nhumu nim sɛnea ne yere te nka, na ɔbɔ mmɔden sɛ ɔbɛyɛ nea ɛbɛma ne yere ani agye. Ɔma ne yere hu sɛ odwen ne ho, na ne haw yɛ ne haw. (1 Pet. 3:7) Ɔbea a ɔwɔ nhumu nso to ne bo ase tie ne kunu. Sɛ okunu ne ɔyere nyinaa ma Bible kyerɛ wɔn kwan a, wɔma aware yɛ akɔnnɔ. Bio, sɛ ehia sɛ wosi gyinae bi a, wotumi ka wɔn ti pam ho yɛ saa.\n6, 7. (a) Ɔkwan bɛn so na asɛm a ɛwɔ Ɔsɛnkafo 3:7 boa awarefo ma wonya nhumu? (b) Sɛ ɔbea ne ne kunu rebɔ nkɔmmɔ a, ɔbea no bɛyɛ dɛn ada nhumu adi? Dɛn na ɛsɛ sɛ okunu yɛ?\n6 Afei nso awarefo a wɔwɔ nhumu nim sɛ “kommyɛ wɔ ne bere, na ɔkasa nso wɔ ne bere.” (Ɔsɛnk. 3:1, 7) Onuawa bi a w’aware mfe du kae sɛ: “Afei na mahu sɛ asɛm biara wɔ ne bere. Sɛ mepɛ sɛ me ne me kunu ka asɛm bi na mihu sɛ adwuma anaa asɛyɛde foforo gu no so a, metwɛn kosi bere a ɛfata. Eyi nti yɛn nkɔmmɔ yɛ dɛ.” Bio nso ɔbea a ɔwɔ nhumu ma ne kasa ho ba nyam, na onim “bere a ɛfata” sɛ ɔkasa. Ɛba saa a, ne kunu ani begye na wayɛ aso atie no.—Monkenkan Mmebusɛm 25:11.\nNneɛma nketenkete tumi kyerɛ pii wɔ aware mu\n7 Eye sɛ Kristoni barima yɛ aso ma ne yere, nanso ɛsɛ sɛ ɔma ne yere hu sɛnea ɔno barima no nso te nka. Asafo mu panyin bi a waware mfe 27 kae sɛ: “Sɛ asɛm bi hyɛ me so a, ɛnyɛ mmerɛw sɛ mɛka akyerɛ me yere; egye animia na matumi aka akyerɛ no.” Onua bi a waware mfe 24 nso kae sɛ: “Sɛ biribi haw me a, metaa ka hyɛ. Ɛyɛ a m’adwene yɛ me sɛ manka ho asɛm a, ɛno ara bɛkɔ. Nanso mabehu sɛ, sɛ biribi haw me na meka a, ɛnkyerɛ sɛ ‘menyɛ barima.’ Sɛ biribi haw me na minhu sɛnea menka no a, nea edi kan, mebɔ mpae srɛ Yehowa sɛ ɔmma minhu sɛnea mɛkasa. Afei migu ahome, na mifi ase kasa.” Sɛ awarefo hu bere a ɛfata a wɔde besusuw nsɛm ho a, ɛbɛboa wɔn. Ebia wobetumi asusuw nsɛm bi ho bere a wɔn nkutoo reyɛ daa asɛm anaa wɔrekenkan Bible.\n8. Dɛn na ɛbɛboa awarefo ma wɔn nkɔmmɔ ayɛ dɛ?\n8 Ɛnyɛ mmerɛw sɛ okunu ne ɔyere bɛma wɔn nkɔmmɔ ayɛ dɛ, efisɛ ɛsono kwan a obiara fa so bɔ nkɔmmɔ. Ɛnde, dɛn na ebetumi aboa wɔn? Ehia sɛ wɔbɔ Yehowa mpae srɛ ne honhom na wɔn ankasa nso yere wɔn ho ma wɔn nkɔmmɔ yɛ dɛ. Sɛ wɔdɔ Yehowa, na wɔpɛ sɛ wɔyɛ nea ɛsɔ n’ani, na wobu aware sɛ ɛyɛ kronkron a, ebepusuw wɔn ma wɔasakra ɔkwan a wɔfa so bɔ nkɔmmɔ. Onuawa bi a waware mfe 26 kyerɛwee sɛ: “Me ne me kunu bu aware sɛnea Yehowa bu no; yɛfa no aniberesɛm, enti ɛmmaa yɛn adwenem mpo da sɛ yɛbɛtetew mu. Sɛ yehyia ɔhaw bi a, yemia yɛn ani siesie ma yiye tɔ yiye.” Sɛ awarefo yɛ saa a, ɛkyerɛ sɛ wɔde Yehowa di kan wɔ wɔn aware mu. Eyi bɛma Yehowa ani agye na wahyira wɔn.—Dw. 127:1.\nMUNNYA ƆDƆ KANN\n9, 10. Nneɛma bɛn na awarefo betumi ayɛ ma wɔn dɔ mu ayɛ den?\n9 Su a ehia wɔ aware mu paa ne ɔdɔ. Bible ka sɛ “ɛyɛ koroyɛ hama a ɛyɛ pɛ.” (Kol. 3:14) Ɔdɔ kann nsa da, enyin. Anigye mu oo, ahohia mu oo, sɛ awarefo bom yɛ ade a, na wɔn dɔ ara na ɛrenyin no. Eyi ma wɔbɛyɛ nnamfo paa, na sɛ obi anhu ne yɔnko a, ontumi ntena. Ɛba saa a, wɔn dɔ renyɛ sɛ TV so dɔ. TV ne sini mu de, awarefo yɛ nneɛma akɛse akɛse de kyerɛ wɔn dɔ. Nanso nea ɛma aware sɔ yɛ nneɛma nketenkete. Sɛ awarefo wewe, wɔfomfam wɔn ho, wɔpa wɔn ani akyi kyerɛ wɔn ho, na wɔserew kyerɛ wɔn ho a, ɛma aware sɔ paa. Sɛ wo kunu anaa wo yere fi baabi ba a, wubetumi abisa no sɛ: “Me dɔ, nneɛma kɔɔ sɛn?” Eyinom yɛ nneɛma nketenkete, nanso nea etumi yɛ wɔ aware mu sõ. Ɔbarima bi a ɔne ne yere atena mfe 19 kae sɛ wɔtaa frɛfrɛ wɔn ho anaa wɔkyerɛw nsɛm mema wɔn ho wɔ fon so. Ɛyɛ a obiara pɛ sɛ ɔte ne yɔnko nka.\n10 Sɛ awarefo dodɔ wɔn ho a, obiara gye bere de hu ne yɔnko yiye. (Filip. 2:4) Ɛwom, obiara wɔ mmerɛwyɛ nanso sɛ wohu wɔn ho yiye a, ɔdɔ no yɛ kɛse. Ɛnsɛ sɛ awarefo ma wɔn aware tɔ ape. Ɛsɛ sɛ daa wɔyɛ biribi ma aware no sɔ. Enti sɛ woaware a, bisa wo ho sɛ: ‘Minim me kunu anaa me yere yiye? Minim nea ɛma n’ani gye ne nea ɛhaw no? Ɛyɛ a migye bere kaakae nea midii kan hui wɔ me yere anaa me kunu ho a ɛma metɔɔ ne dɔ mu?’\nBU WO HOKAFO\n11. Dɛn nti na obu ma aware gyina? Ma nhwɛso.\n11 Sɛ awarefo ani gye wɔ wɔn aware mu mpo a, ɛno nkyerɛ sɛ biribiara kɔ pɛpɛɛpɛ. Ɛtɔ da bi a wɔn adwene renhyia wɔ biribi ho. Ɛho nhwɛso ne Abraham ne Sara; ɛnyɛ daa na na wɔn adwene hyia. (Gen. 21:9-11) Nanso eyi amma wɔn aware annyigya. Adɛn ntia? Na obiara di ne yɔnko ni, na na wobu wɔn ho. Ɛho nhwɛso ni: Sɛ Abraham ne Sara rekasa a, na asɛm te sɛ “mesrɛ wo” mpa ne kasa mu. (Gen. 12:11, 13) Ná Sara nso tie Abraham na ɔfrɛ no “me wura.” (Gen. 18:12) Ɛtɔ da bi a, awarefo ano kasa ne ɛnne a wɔde kasa kyerɛ wɔn ho mpo kyerɛ sɛ wommu wɔn ho. (Mmeb. 12:18) Sɛ wɔannya obu amma wɔn ho a, ebetumi ama aware no agyigya.—Monkenkan Yakobo 3:7-10, 17, 18.\n12. Nkurɔfo ware foforo a, adɛn nti na egye animia na wɔatumi akasa akyerɛ wɔn ho obu so?\n12 Ɛsɛ sɛ wɔn a wɔaware foforo bɔ mmɔden sɛ wɔbɛma wɔn kasa ayɛ dɛ na wɔakyerɛ obu ama wɔn ho. Sɛ wɔyɛ saa a, ɛbɛyɛ mmerɛw ama wɔn sɛ wɔbɛbɔ nkɔmmɔ. Onua bi kae sɛ: “Sɛ woware foforo a, wuhu sɛ anigye wɔ aware no mu, nanso ɛtɔ da bi a nneɛma betumi ayɛ basaa. Afei na morehu mo ho, enti ebia wo yere bɛyɛ nneɛma bi a worente ase, na ɛnyɛ nea ohia anaa ɔpɛ nyinaa na wubehu no ntɛm. Saa ara na ɔno nso renhu wo de. Enti ebia morente mo ho ase papa.” Nanso onua no kae sɛ, sɛ awarefo no nya wɔn ho abotare na wɔde nsɛm no bi yɛ serew a, ɛbɛboa wɔn. Afei nso ehia sɛ wɔbrɛ wɔn ho ase na wɔde wɔn ho to Yehowa so. Eyi yɛ afotu pa!\n13. Sɛ aware bɛyɛ dɛ a, adɛn nti na ehia sɛ awarefo no brɛ wɔn ho ase?\n13 Aware mu nkɔmmɔ te sɛ asuten a ɛnam turo mu yɔɔ. “Ahobrɛase adwene” bɛma nsu no atene daa. (1 Pet. 3:8) Onua bi a waware mfe 11 kae sɛ: “Ahobrɛase boa ma awarefo siesie wɔn ntam, efisɛ obi wɔ ahobrɛase a, ɛnyɛ den sɛ ɔbɛka ‘mepa wo kyɛw’ anaa ‘kafra.’” Asafo mu panyin bi aware mfe 20. Ɔyɛ obi a n’ani ka n’aware mu, na ɔkae sɛ: “Ɛtɔ da bi a, ‘mepa wo kyɛw’ ho hia sen ‘medɔ wo.’” Ɔde kaa ho sɛ: “Ade a ɛboa awarefo ma wonya ahobrɛase ne mpaebɔ. Sɛ me ne me yere bom bɔ Yehowa mpae a, ɛkae yɛn sɛ yɛnyɛ pɛ na Onyankopɔn adom ara kwa nti na yɛwɔ hɔ. Eyi boa ma mebrɛ me ho ase, na asɛm ba nso a mihu sɛnea mɛka no.”\nMa nkɔmmɔdɛ ntena w’aware mu\n14. Sɛ ahomaso ba aware mu a, ɛka aware no dɛn?\n14 Nanso ahomaso yɛ osiakwan; ɛsɛe nkɔmmɔbɔ. Obi yɛ ahomaso a, ɛyɛ den ma no sɛ obebue n’ano aka sɛ, “Mepa wo kyɛw, fa kyɛ me.” Ɔfom obi a onnye ntom; wobɛhwɛ na watwa ne ho aprɛ asɛm no ato onii no so. Obi a ɔyɛ ahomaso nnim fakyɛ; obi fom no a, onnyae mu. Ebia ɔne no bɛtwe no tann anaa ɔne no bɛyɛ aka mpo. (Ɔsɛnk. 7:9) Ampa, ahomaso betumi asɛe aware. Ɛsɛ sɛ yɛkae sɛ “Onyankopɔn siw ahantanfo kwan, na ɔdom ahobrɛasefo.”—Yak. 4:6.\n15. Ɔkwan bɛn so na asɛm a ɛwɔ Efesofo 4:26, 27 betumi aboa awarefo ma wɔasiesie wɔn ntam?\n15 Nanso nea yɛreka yi nkyerɛ sɛ ahomaso renyi ne ti koraa. Asɛm no ara ne sɛ, ɛsɛ sɛ yegye tom sɛ ɛwɔ hɔ na yɛyɛ ho biribi ntɛm. Paulo ka kyerɛɛ ne mfɛfo Kristofo sɛ: “Mommma owia nnkɔtɔ mo so mo abufuw mu, na mommma Ɔbonsam kwan nso.” (Efe. 4:26, 27) Sɛ awarefo amfa afotu a ɛwɔ Onyankopɔn Asɛm mu yi anyɛ adwuma a, wɔn asom nnwo wɔn. Onuawa bi kae sɛ: “Sɛ asɛm bi si na me ne me kunu amfa Efesofo 4:26, 27 anyɛ adwuma a, egyaw me kɔdaanna.” Asɛm ba a, ɛyɛ papa sɛ yɛtena ase siesie no ntɛm ma asomdwoe ba. Nanso ɛtɔ da bi a, ebehia sɛ awarefo ma wɔn bo dwo kakra ansa na wɔaka asɛm no. Ɛyɛ papa nso sɛ wɔbɔ mpae srɛ Yehowa sɛ ɔmma wɔn ahobrɛase adwene. Eyi bɛboa wɔn na obiara anni ne koko so asɛm, na mmom wɔde wɔn adwene asi asɛm no so aka no bɔkɔɔ.—Monkenkan Kolosefo 3:12, 13.\n16. Sɛ awarefo wɔ ahobrɛase a, ɔkwan bɛn so na ɛbɛboa wɔn ma obiara ahwɛ adepa a ɛwɔ ne yɔnko ho?\n16 Sɛ awarefo wɔ ahobrɛase a, wɔn mu biara bɛhwɛ adepa a ɛwɔ ne yɔnko ho. Momma yɛnyɛ nhwɛso: Yɛmfa no sɛ ɔbea no bɔ mmɔden wɔ biribi mu, na ɔde boa abusua no. Sɛ ne kunu brɛ ne ho ase a, ɔrennya adwene sɛ ne yere regye n’anuonyam. Mmom ɔbɛhyɛ no nkuran sɛ ɔnkɔ so saa ara. Ɔyɛ saa a, ɛbɛkyerɛ sɛ ne yere da ne koma so na ɔsom bo ma no. (Mmeb. 31:10, 28; Efe. 5:28, 29) Sɛ ɔbea no nso brɛ ne ho ase a, ɔremfa ne mmɔdenbɔ nhoahoa ne ho, na ɔremmu ne kunu animtiaa. Adeɛ yi wɔn nyinaa yɛ “ɔhonam koro,” enti sɛ biako ma ne ho so a, wɔn nyinaa na epira wɔn.—Mat. 19:4, 5.\n17. Dɛn na ebetumi ama awarefo ani agye na wɔn aware ahyɛ Onyankopɔn anuonyam?\n17 Wo yam a anka w’aware te sɛ Abraham ne Sara anaa Isak ne Rebeka de no? Wopɛ sɛ w’aware mu yɛ dɛ na ɛtena hɔ daa na ɛhyɛ Yehowa anuonyam? Sɛ saa a, ɛnde bu aware sɛnea Onyankopɔn bu no. Sua n’Asɛm na nya nhumu ne nyansa. Monhwɛ adepa a ɛwɔ mo mu biara ho. Eyi bɛma moanya ɔdɔ kann, “Yah gyaframa,” ama mo ho. (Nmd. 8:6) Monyere mo ho nsua ahobrɛase na obiara nni ne yɔnko ni. Sɛ moyɛ eyinom nyinaa a, mo ani begye mo aware mu na mo soro Agya no koma atɔ ne yam. (Mmeb. 27:11) Woyɛ saa a, wo nso wubetumi aka asɛm a onua bi kae yi bi. Onua yi de mfe 27 na aware; ɔkae sɛ: “Sɛ manhyia me yere a, anka mɛyɛ dɛn? Ade rekye a ade resa nyinaa na yɛn aware sɔ ara na ɛresɔ. Nea ama eyi nyinaa ayɛ yiye ne sɛ yɛdɔ Yehowa, na nkɔmmɔdɛ mpa yɛn aware mu.”


Ɔde Kɔmaa Filipifo 2:1-30\nKristofo ahobrɛase (1-4)\nKristo brɛɛ ne ho ase na wɔmaa no dibea kɛse (5-11)\nMonyɛ mo ankasa nkwagye ho adwuma (12-18)\nMonhyerɛn sɛ nkanea (15)\nƆsomaa Timoteo ne Epafrodito (19-30)\n2 Enti sɛ mowɔ Kristo mu nkuranhyɛ bi a, sɛ mubetumi de ɔdɔ akyekye nkurɔfo werɛ a, sɛ Kristo mu fekubɔ bi wɔ hɔ a, sɛ ayamhyehye ne mmɔborɔhunu bi wɔ hɔ a, 2 ɛnde munnya adwenkoro na monnodɔ mo ho, na monka mmom denneennen nyɛ baako,* na munkura adwene baako,+ na ama m’anigye adi mũ. 3 Mommfa mansotwe+ anaa ahomaso+ nnyɛ biribiara; mmom mommrɛ mo ho ase* na mummu afoforo sɛ wɔkyɛn mo.+ 4 Munnnwen mo nko ara mo ho,+ na mmom munnwen afoforo nso ho bi.+ 5 Momma adwene a na Kristo Yesu wɔ no bi ntena mo mu.+ 6 Ɛmfa ho sɛ na ɔne Onyankopɔn sɛ+ no, wannya adwene sɛ ɔbɛpere dibea na ɔne Onyankopɔn abɛyɛ pɛ.+ 7 Daabi. Mmom ɔpenee so maa biribiara fii ne nsa, na ɔfaa akoa tebea+ bɛyɛɛ onipa.*+ 8 Nea ɛsen saa koraa ne sɛ, bere a ɔbɛyɛɛ onipa* no, ɔbrɛɛ ne ho ase yɛɛ osetie kosii owu mu,+ asɛndua* so wu+ mu mpo. 9 Eyi nso nti na Onyankopɔn pagyaw no maa no dibea kɛse,+ na ɔdom maa no din a ɛkyɛn edin biara.+ 10 Enti Yesu din mu na ɛsɛ sɛ obiara bu nkotodwe kotow, wɔn a wɔwɔ soro ne wɔn a wɔwɔ asaase so ne wɔn a wɔwɔ asaase ase nyinaa,+ 11 na ɛsɛ sɛ tɛkrɛma nyinaa pae mu ka sɛ Yesu Kristo ne Awurade+ de hyɛ Agya Onyankopɔn anuonyam. 12 Enti m’adɔfo, sɛnea mewɔ hɔ a moyɛ osetie bere nyinaa, na sɛ minni hɔ mpo a moyɛ ma ɛsen saa no, monkɔ so mfa osuro ne ahopopo nyɛ mo ankasa nkwagye ho adwuma. 13 Na ɛyɛ Onyankopɔn na ɔkanyan mo sɛnea ɛsɔ n’ani, na ama moanya ɔpɛ no ne ahoɔden a mode bɛyɛ n’apɛde. 14 Biribiara a mobɛyɛ no, mommma anwiinwii+ ne akyinnyegye mmma mu,+ 15 na moayɛ nnipa a wɔn ho nni asɛm na wɔyɛ kronn, Onyankopɔn mma+ a dɛm biara nni wɔn ho wɔ awo ntoatoaso a akɔntɔn na akyea+ mu a morehyerɛn wɔ wɔn mu sɛ nkanea wɔ wiase+ no. 16 Munso nkwa asɛm+ no mu denneennen na ama manya biribi agyina so adi ahurusi Kristo da no; ɛno bɛma mahu sɛ mantu mmirika hunu anaa mammrɛ angu. 17 Nanso sɛ wɔrehwie me sɛ nsã afɔre+ agu mo afɔre+ ne adwuma kronkron* a gyidi nti moreyɛ no so mpo a, ɛyɛ anigyesɛm ma me, na me ne mo nyinaa di ahurusi. 18 Mo nso momma mo ani nnye na mo ne me nni ahurusi. 19 M’ani da so sɛ, sɛ ɛyɛ Awurade Yesu pɛ a, mɛsoma Timoteo+ aba mo nkyɛn ntɛm, na sɛ mete mo nka a, ahyɛ me nkuran. 20 Na minni obiara a ne suban te sɛ ɔno a obeyi ne yam adi mo nsɛm ho dwuma saa. 21 Wɔn a aka nyinaa dwen wɔn ankasa ho; wonnwen Yesu Kristo ho. 22 Nanso munim sɛnea na ɔbɔ ne ho mmɔden. Ɔne me somee te sɛ abofra+ ne ne papa ma yɛtrɛw asɛmpa no mu. 23 Enti m’ani da so sɛ, minya hu me ho ano pɛ a, ɔno na mɛsoma no. 24 M’ankasa nso, sɛ Awurade ma kwan a, ɛrenkyɛ mɛba mo nkyɛn.+ 25 Nanso, seesei de, mihu sɛ ehia sɛ mesoma Epafrodito ba mo nkyɛn. Ɔyɛ me nua a me ne no yɛ adwuma ne me yɔnko sraani a mutuu no sɛ ɔmmɛsom me.+ 26 N’ani agyina mo nyinaa, na wabotow, efisɛ onim sɛ moate sɛ ɔyaree. 27 Ampa, ɔyaree ma anka ɔreyɛ awu, nanso Onyankopɔn huu no mmɔbɔ; ɛnyɛ ɔno nko, na mmom me nso, na awerɛhow ammene me. 28 Ne saa nti, meresoma no ntɛm aba mo nkyɛn, na sɛ muhu no a, moadi ahurusi bio na ama me nso m’adwinnwen so atew. 29 Enti momfa anigye kɛse nnye no sɛnea motaa yɛ ma Awurade akyidifo no; na monkɔ so mmu nnipa a wɔte saa no sɛ wɔsom bo,+ 30 efisɛ Kristo* adwuma nti, ɛkaa ketekete anka ɔrewu; ɔde ne nkwa* too ne nsam sɛnea ɛbɛyɛ a obesi mo ananmu asom me, efisɛ munni ha na moayɛ saa.+\n^ Anaa “nyɛ baako wɔ ɔkra mu.”\n^ Anaa “munnya ahobrɛase adwene.”\n^ Nt., “bɛyɛɛ sɛ onipa dasani.”\n^ Nt., “bere a ohui sɛ ne su ne ne yɛbea te sɛ onipa.”\n^ Ebetumi nso akyerɛ, “Awurade.”


Ɛster 8 AKCB - Matteus 8 LB\nMmara Foforo Boa Yudafo\n1Da no ara, Ɔhene Ahasweros de Haman a ɔyɛ Yudafo tamfo no agyapade8.1 Saa bere no, Ɔhene no de ne nsa to obi a wɔabu no kumfɔ no agyapade so. maa Ɔhemmea Ɛster. Na afei, wɔde Mordekai baa ɔhene anim, efisɛ na Ɛster akyerɛ sɛnea ɔne no bɔ abusua fa. 2Ɔhene no worɔw kaa a ogye fii Haman nkyɛn no de hyɛɛ Mordekai. Na Ɛster yii Mordekai sɛ ɔno na ɔnhwɛ Haman agyapade so.\n3Bio, Ɛster baa ɔhene no nkyɛn bɛhwee ne nan ase, de su srɛɛ no se, Haman pɔw a ɔbɔ de tiaa Yudafo no wɔmma wonnyae. 4Na ɔhene no soo sika ahempema no mu, de kyerɛɛ Ɛster so. Enti ɔsɔre gyinaa nʼanim 5kae se, “Sɛ mesɔ Ɔhempɔn ani na sɛ osusuw sɛ eye a, hyɛ mmara a etia sɛe a na Hamedata babarima Haman pɛ sɛ ɔsɛe Yudafo a wɔwɔ ɔhene amantam nyinaa no mu no. 6Na mɛyɛ dɛn atena ase ahwɛ sɛ wɔrekunkum me nkurɔfo ne mʼabusuafo, asɛe wɔn?”\n7Na ɔhene Ahasweros ka kyerɛɛ Ɔhemmea Ɛster ne Yudani Mordekai se, “Mede Haman agyapade ama Ɛster, na wɔasɛn no wɔ dua so, efisɛ ɔpɛɛ sɛ ɔsɛe Yudafo. 8Afei, fa ɔhene din kyerɛw mmara foforo wɔ Yudafo no din mu, ka nea wopɛ biara wɔ mu, na fa ɔhene kaa no sɔw ano. Biribiara a wɔakyerɛw wɔ ɔhene din mu de ne kaa asɔw ano no, wɔnnan ani.”\n9Enti Siwan ɔsram (bɛyɛ Ayɛwohomumɔ) da a ɛto so aduonu anum no, wɔfrɛɛ ɔhene akyerɛwfo. Mordekai kaa nsɛm no, na wɔkyerɛw mmara kɔmaa Yudafo ne mmapɔmma, amradofo ne mpasua no mu adwumayɛfo a wɔwɔ amantam ɔha aduonu ason no mu, efi India kosi Etiopia. Wɔkyerɛw mmara no wɔ kasa ahorow a nnipa no ka wɔ ahemman no mu, a Yudafo no ka ho. 10Mordekai de Ɔhene Ahasweros din na ɛkyerɛwee, na ɔde ɔhene no kaa sɔw ano. Ɔde nkrataa no somaa abɔfo ahoɔharefo a wɔtenatenaa apɔnkɔ a wɔayɛn wɔn ama ɔhene som no so.\n11Ɔhene no mmara no maa Yudafo a wɔwɔ kurow biara so tumi ma wɔkaa wɔn ho bɔɔ mu, bɔɔ wɔn nkwa ho ban. Wɔmaa wɔn ho kwan sɛ ɔman anaa ɔmantam biara a ebetu wɔn mma anaa wɔn yerenom so sa no, wɔwɔ ho kwan sɛ wokunkum wɔn, tɔre wɔn ase, fow wɔn atamfo no agyapade. 12Da pɔtee a wotu sii hɔ maa nneyɛe yi wɔ ɔhene Ahasweros mantam mu no yɛ Adar ɔsram (bɛyɛ Ɔbɛnem) da a ɛto so ason wɔ afe a na wɔrebesi mu no mu. 13Ɛsɛ sɛ wɔfa mmara yi sɛso wɔ ɔmantam biara mu sɛ mmara, na wɔda no adi kyerɛ ɔmanfo nyinaa. Sɛ ɛba saa a, saa da no, Yudafo no besiesie wɔn ho, atɔ wɔn atamfo so were.\n14Ɔhene asɛm no nti, abɔfo no de apɔnkɔ a wɔayɛn wɔn ama ɔhene no tuu mmirikatɛntɛ. Wɔhyɛɛ mmara koro no ara bi wɔ Susa aban no mu.\n15Na Mordekai hyɛɛ ahentade tuntum ne fufu ne sikakɔkɔɔ ahenkyɛw, na ɔhyɛɛ batakari tamkɔkɔɔ nguguso fɛfɛ bi guu so. Na ɔmanfo a wɔwɔ Susa no hyɛɛ mmara foforo no ho fa. 16Anigye ne ahosɛpɛw hyɛɛ Yudafo no ma, na wɔhyɛɛ wɔn anuonyam wɔ baabiara. 17Kuropɔn biara ne ɔmantam biara a ɔhene no mmara no dui no, Yudafo no sɛpɛw wɔn ho, hyɛɛ fa kɛse na wodii ho afoofi. Na asase no so nnipa bebree yɛɛ wɔn ho Yudafo, efisɛ na wosuro nea Yudafo no bɛyɛ wɔn.\nAKCB : Ɛster 8


Yeremia 46 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52\n46 Yehowa asɛm a ɛbaa odiyifo Yeremia nkyɛn wɔ amanaman+ no ho ni. 2 Egypt+ de: Egypt hene Farao Neko+ asraafo a wɔwɔ asubɔnten Eufrate ho wɔ Karkemis+ a Babilon hene Nebukadresar dii wɔn so nkonim wɔ Yuda hene Yehoiakim,+ Yosia ba no afe a ɛto so anan mu no ho asɛm ni: 3 “Munsiesie nkatabo ne akyɛm akɛse na monkɔ ɔko.+ 4 O apɔnkɔsotefo, munsiesie apɔnkɔ na montenatena so, na monhyehyɛ dade kyɛw nnyinagyina hɔ. Muntwiw mpeaw ho. Monhyehyɛ akotade.+ 5 “‘Dɛn nti na mihu wɔn sɛ wɔabɔ hu yi? Wɔasan wɔn akyi, na wɔabobɔ wɔn nnɔmmarima pasaa; wɔaguan a wɔantwa wɔn ani.+ Ehu nko ara na atwa wɔn ho ahyia,’+ Yehowa asɛm ni. 6 ‘Mma ɔhoɔharefo nnyɛ sɛ ɔreguan, na mma ɔdɔmmarima nnyɛ n’adwene sɛ obefi hɔ akɔ.+ Wɔahintihintiw ahwehwe ase wɔ atifi+ fam, asubɔnten Eufrate ano.’+ 7 “Hena na ɔreba sɛ Asubɔnten Nil ne nsubɔnten a emu nsu bu fa so yi?+ 8 Egypt foro ba te sɛ Asubɔnten Nil,+ ɔba te sɛ nsubɔnten a emu nsu bu fa so.+ Na ɔka sɛ, ‘Mɛforo akɔ. Meyiri akata asase so. Mɛka me ho akɔsɛe kurow no ne emufo.’+ 9 Apɔnkɔ, momforo nkɔ ɛ; nteaseɛnam, munnye bum! Momma nnɔmmarima mforo nkɔ, Kus+ ne Put+ mmarima a wokurakura akyɛm ne Ludim+ mmarima a wokurakura agyan na wokuntun mu no. 10 “Ɛda no yɛ Awurade Tumfoɔ, asafo Yehowa da, aweredi da a ɔbɛtɔ n’atamfo so were.+ Na nkrante bedi nam na ɛbɛnom wɔn mogya amee, na Awurade Tumfoɔ,+ asafo Yehowa bɛbɔ afɔre+ atifi fam asase no so, asubɔnten Eufrate+ ho. 11 “O ɔbaabun, Egypt babea,+ foro kɔ Gilead kɔpɛ balsam+ ngo. Woama wo nnuru adɔɔso kwa. Ayaresa bi nni hɔ mma wo.+ 12 Amanaman no ate w’animguase,+ na wo sũ ahyɛ asase no so ma.+ Ɔdɔmmarima hintiw ɔdɔmmarima so,+ na wɔn baanu nyinaa hwehwe ase.” 13 Asɛm a Yehowa ka kyerɛɛ odiyifo Yeremia wɔ Babilon hene Nebukadresar ho sɛ ɔbɛba abɛsɛe Egypt asase+ no ni: 14 “Monka wɔ Egypt, mommɔ dawuru wɔ Migdol,+ na mommɔ dawuru wɔ Nof+ ne Tapanes.+ Monka sɛ, ‘Gyina hɔ, na siesie wo ho,+ efisɛ nkrante bedi nam atwa wo ho ahyia.+ 15 Dɛn nti na wɔahohoro w’atumfoɔ kɔ yi?+ Wɔantumi annyina, efisɛ Yehowa na wapam wɔn.+ 16 Wama bebree ahintihintiw, na wɔahwehwe ase nso. Wɔkeka kyerɛ wɔn ho sɛ: “Sɔre, ma yɛnsan nkɔ yɛn nkurɔfo nkyɛn ne yɛn abusuafo asase so, atirimɔden nkrante no nti.”’ 17 Ɛhɔ na wɔteɛm sɛ, ‘Egypt hene Farao ano yɛ den kwa.+ Wama afahyɛ bere atwam.’+ 18 “‘Sɛ́ mete ase yi,’ Ɔhene a ne din de asafo Yehowa no asɛm ni,+ ‘sɛnea Tabor+ si mmepɔw mu na Karmel+ si po ho no, saa na ɔbɛba. 19 Hyehyɛ nkoasom nneɛma,+ O Egypt babea+ a wote kurow no mu. Na Nof+ bɛdan ahodwiriwde, na wɔde ogya bɛhyew, na obi rentena mu.+ 20 Egypt te sɛ nantwibere kumaa a ne ho yɛ fɛ paa. Atifi fam na ntontom befi aba ne so.+ 21 Asraafo a wabɔ wɔn paa a wɔabɛka wɔn ho no nso te sɛ anantwi mma+ a wɔadɔ srade. Wɔn nso adan wɔn ho abom aguan.+ Wɔantumi annyina,+ efisɛ wɔn amanehunu da aba wɔn so, wɔn akontaabu da no.’+ 22 “‘Ne nne te sɛ ɔwɔ a ɔtwe ne ho ase;+ mmarima de ahoɔden kɛse bɛba, na nkuma na wɔde bɛba ne so te sɛ wɔn a wobu nnua. 23 Wobebu ne kwae+ agu, efisɛ ɔkwan nna mu,’ Yehowa asɛm ni. ‘Wɔdɔɔso sen mmoadabi;+ wɔn dodow nni ano. 24 Egypt babea+ ani bewu. Wɔde no bɛhyɛ atifi famfo nsa.’+ 25 “Asafo Yehowa, Israel Nyankopɔn no aka sɛ, ‘Hwɛ, mede m’ani resi Amon+ a ɔwɔ Noh+ no so, ne Farao so ne Egypt so ne n’anyame+ so ne n’ahene+ so, ne Farao ne wɔn a wɔde wɔn ho to no so+ nyinaa so.’ 26 “‘Na mede wɔn bɛhyɛ wɔn a wɔrehwehwɛ wɔn kra no nsa; mede wɔn bɛhyɛ Babilon hene Nebukadresar+ ne ne nkoa nsa, na ɛno akyi no, nnipa bɛtena mu bio sɛ kan no,’+ Yehowa asɛm ni. 27 “‘Na wo, m’akoa Yakob, nsuro, na mma wo bo nntu, O Israel.+ Megye wo nkwa wɔ akyirikyiri, na magye w’asefo afi wɔn nkoasom asase so.+ Na Yakob bɛsan aba, na ne ho bedwo no na watena hɔ dwoodwoo a obiara renyi no hu.+ 28 Na wo, m’akoa Yakob, nsuro,’ Yehowa asɛm ni, ‘efisɛ meka wo ho.+ Mɛhyew aman a mabɔ mo ahwete so no nyinaa ase,+ na wo de, merenhyew w’ase.+ Nanso mɛteɛ wo so sɛnea ɛfata,+ na meremma womfa wo ho nni.’”+